text:
Zuza Ngokupheleleyo Kumalungiselelo KaYehova
“Mna, Yehova, ndinguThixo wakho, Lowo ukufundisa okuyingenelo kuwe.”—ISAYA 48:17.
IINGOMA: 117, 114
1, 2. (a) AmaNgqina kaYehova avakalelwa njani ngeBhayibhile? (b) Yiyiphi inxalenye yeBhayibhile oyithandayo?
THINA maNgqina kaYehova, siyithanda egazini iBhayibhile. Iyasithuthuzela, isinika ithemba nolwalathiso esinokuluthemba. (Roma 15:4) Asiyoncwadi yamntu, kodwa ‘ililizwi likaThixo.’—1 Tesalonika 2:13.
2 Uninzi lwethu luneenxalenye zeBhayibhile oluzithanda ngaphezu kwezinye. Abanye bathanda iincwadi zeVangeli, kuba zibonisa ubuntu obuhle bukaYehova ngoYesu. (Yohane 14:9) Abanye bathanda iincwadi zesiprofeto ezifana neSityhilelo, ezisibonisa “izinto ezimele zenzeke kamsinya.” (ISityhilelo 1:1) Abanye bayathuthuzeleka xa befunda incwadi yeeNdumiso, ukanti bambi bathanda ukufunda ngamacebiso akwincwadi yeMizekeliso. Kucacile ke ukuba iBhayibhile yincwadi yabantu bonke.
3, 4. (a) Sivakalelwa njani ngeencwadi zethu? (b) Ziziphi iincwadi esizifumanayo ezenzelwe ngokukhethekileyo amaqela athile?
3 Ngenxa yokuba siyithanda iBhayibhile, siyazithanda neencwadi zethu, ezisekelwe kwiLizwi likaThixo. Zonke iincwadi, iincwadana, iimagazini nolunye uncwadi esilufumanayo, ngamalungiselelo avela kuYehova. Zisinceda sihlale sisondelelene naye, yaye sigcine ukholo lwethu lomelele.—Tito 2:2.
4 Uninzi lweencwadi zethu lubhalelwe amaNgqina kaYehova. Sekunjalo, kukho iincwadi ezibhalelwe ngokukhethekileyo amaqela athile, njengolutsha okanye abazali. Uninzi lwamanqaku neevidiyo ezikwiwebhsayithi yethu, zilungiselelwe ngokukhethekileyo abantu abangengawo amaNgqina kaYehova. Ubukho bezi zixhobo zahlukahlukeneyo bubungqina bokuba uYehova uye wasigcina isithembiso sakhe sokubanika ulwalathiso bonke abantu.—Isaya 25:6.
5. Yintoni esinokuqiniseka ukuba iyamvuyisa uYehova?
5 Uninzi lwethu lungathanda ukuchitha ixesha elingakumbi lufundisisa iBhayibhile neencwadi zethu. Ngoko liyohluka ixesha esilichitha sifundisisa uncwadi ngalunye esilufumanayo. Sinokuqiniseka ukuba uYehova uyavuya xa silisebenzisa kakuhle ixesha lethu ngokufundisisa iBhayibhile nezinye iincwadi zethu. (Efese 5:15, 16) Sekunjalo, kukho ingozi esimele siyilumkele. Yiyiphi?
6. Yintoni enokusenza siphoswe ngamanye amalungiselelo kaYehova?
6 Ukuba asilumkanga, sisenokuzibona sesicinga ukuba ezinye iinxalenye zeBhayibhile okanye iincwadi ezithile azenzelwanga thina. Ngokomzekelo, kuthekani ukuba inxalenye ethile yeBhayibhile ayibonakali inokusinceda? Okanye kuthekani ukuba ayibhalelwanga thina ngokungqalileyo? Ngaba sisuka siyifunde nje ngokukhawuleza inkcazelo enjalo okanye siphephe kwaukuyifunda? Ukuba senza loo nto, sinokuphoswa yinkcazelo eninzi enokusinceda. Sinokuyiphepha njani loo ngozi? Simele sikhumbule ukuba yonke inkcazelo esiyifumanayo ivela kuYehova. EBhayibhileni sifunda oku: “Mna, Yehova, ndinguThixo wakho, Lowo ukufundisa okuyingenelo kuwe.” (Isaya 48:17) Kweli nqaku siza kuthetha ngamacebiso amathathu anokusinceda sizuze ngokupheleleyo kumalungiselelo uYehova asinika wona.
AMACEBISO OKUSINCEDA SIZUZE KUFUNDISISO LWEBHAYIBHILE
7. Kutheni simele sifunde iBhayibhile ngengqondo ephangaleleyo?
7 Funda ngengqondo ephangaleleyo. Kuyinyaniso ukuba ezinye iinxalenye zeBhayibhile zazibhalelwe mntu uthile okanye iqela labantu. Sekunjalo, iBhayibhile isixelela ukuba “sonke iSibhalo siphefumlelwe nguThixo kwaye siyingenelo.” (2 Timoti 3:16) Yiloo nto kufuneka sibe nengqondo ephangaleleyo xa sifunda iBhayibhile. Omnye umzalwana uye azame ukukhumbula ukuba angafunda izifundo eziliqela kwingxelo nje enye. Oko kumnceda abone iingongoma ezingacacanga. Ngoko ke ngaphambi kokuba sifunde iBhayibhile, simele sicele uYehova asinike ingqondo ephangaleleyo nobulumko ukuze siqonde iingongoma afuna sizifunde.—Ezra 7:10; funda uYakobi 1:5.
8, 9. (a) Xa sifunda iBhayibhile yiyiphi imibuzo esinokuzibuza yona? (b) Iimfaneleko zabadala abangamaKristu zisixelela ntoni ngoYehova?
8 Zibuze imibuzo. Xa ufunda iBhayibhile, yima uze uzibuze le mibuzo: ‘Indixelela ntoni le nto ngoYehova? Ndinokuyisebenzisa njani le nkcazelo kubomi bam? Ndinokuyisebenzisa njani ekuncedeni abanye?’ Xa sicingisisa nzulu ngale mibuzo, siza kuzuza ngakumbi kufundisiso lwethu lweBhayibhile. Masithethe ngomnye umzekelo. IBhayibhile icacisa iimfaneleko ezithile abafanele babe nazo abadala abangamaKristu. (Funda eyoku-1 kuTimoti 3:2-7.) Ewe kona, uninzi lwethu asingobadala, ngoko sinokucinga ukuba le nkcazelo ayinakusinceda nganto. Sekunjalo, masisebenzise le mibuzo mithathu sele sithethe ngayo, ukuze sibone indlela ezinokusinceda ngayo ezi mfaneleko zidwelisiweyo.
9 “Kundixelela ntoni oku ngoYehova?” UYehova usinike uludwe lweemfaneleko zabadala. Ulindele lukhulu kumadoda anyamekela ibandla. Oku kubonisa ukuba uYehova ulixabisile ibandla. IBhayibhile ithi walithenga “ngegazi lowakhe uNyana.” (IZenzo 20:28) Ngoko uYehova ulindele ukuba abadala babe yimizekelo emihle, kwaye uza kubaphendulisa ngendlela abawaphatha ngayo amalungu ebandla. Ufuna sizive sikhuselekile njengoko besinyamekela. (Isaya 32:1, 2) Xa sifunda ngezi mfaneleko, sitsho siqonde indlela uYehova asikhathalele ngayo.
UYehova ulindele ukuba ngamnye kuthi abe nengqiqo
10, 11. (a) Xa sifunda ngeemfaneleko zabadala, sinokuyisebenzisa njani loo nkcazelo ebomini bethu? (b) Sinokuyisebenzisa njani loo nkcazelo ekuncedeni abanye?
10 “Ndinokuyisebenzisa njani le nkcazelo kubomi bam?” Ukuba sele ungumdala, umele uhlale uluhlola olu ludwe lweemfaneleko uze uzame ukuphucula. Ukuba “uzabalazela isigxina sobuveleli,” umele uzame ukuzifikelela ezi mfaneleko kangangoko unako. (1 Timoti 3:1) Kodwa onke amaKristu angafunda kwezi mfaneleko. Ngokomzekelo, uYehova ulindele ukuba ngamnye kuthi abe nengqiqo. (Filipi 4:5; 1 Petros 4:7) Xa abadala ‘beyimizekelo emhlambini,’ sinokufunda kubo size ‘sixelise ukholo lwabo.’—1 Petros 5:3; Hebhere 13:7.
11 “Ndinokuyisebenzisa njani le nkcazelo ekuncedeni abanye?” Sinokusebenzisa uludwe lweemfaneleko zabadala abangamaKristu ukunceda izifundo zeBhayibhile nabanye abantu abanomdla, ukuze baqonde indlela abahluke ngayo abadala kubefundisi beecawa. Olu ludwe lunokusinceda sixabise umsebenzi wabo onzima abawenzayo ebandleni lethu. Kwaye oku kuza kusinceda sibahlonele aba bazalwana. (1 Tesalonika 5:12) Okukhona sibahlonela, kokukhona beya kusivuyela ngakumbi isabelo sabo.—Hebhere 13:17.
12, 13. (a) Sisebenzisa izixhobo esinazo, luluphi uphando esinokulwenza? (b) Yenza umzekelo wendlela ukuphanda okunokukunceda ngayo ubone nkqu nezifundo ezifihlakeleyo.
12 Yenza uphando. Xa sifundisisa iBhayibhile, simele sijonge iimpendulo zale mibuzo ilandelayo:
Ngubani obhale le nxalenye yeBhayibhile?
Yabhalelwa phi le ncwadi yaye nini?
Ziziphi iziganeko ezibalulekileyo ezazisenzeka xa kwakubhalwa le ncwadi?
Inkcazelo enjalo inokusinceda siqonde izifundo ebesingenakukhawuleza ukucacelwa zizo.
13 Ngokomzekelo, uHezekile 14:13, 14 uthi: “Ke lona ilizwe, ukuba lithe lenza isono kum ngokwenza ngokungathembeki, ndiza kusolulela kulo isandla sam ndize ndiyaphule kulo intonga ekujingiswa kuyo izonka ezibusazinge, kwaye ndiza kuthumela kulo indlala ndize ndinqumle kulo umntu wasemhlabeni nesilwanyana sasekhaya. ‘Yaye ukuba la madoda mathathu ayephakathi kwalo, uNowa, uDaniyeli noYobhi, wona ebeya kuwuhlangula umphefumlo wawo ngenxa yobulungisa bawo,’ itsho iNkosi enguMongami uYehova.” Xa sisenza uphando, sifumanisa ukuba uHezekile wawabhala la mazwi kwiminyaka eyi-612 ngaphambi kokufika kukaKristu. Kwakusele kudlule amakhulukhulu eminyaka uNowa kunye noYobhi beswelekile, kodwa uYehova wayesakukhumbula ukuthembeka kwabo. Yena uDaniyeli wayesaphila. Kusenokwenzeka ukuba, wayemalunga neminyaka eyi-20 ubudala xa uYehova wathi ulilungisa njengoNowa kunye noYobhi. Yintoni esiyifundayo koku? UYehova uyababona kwaye uyabaxabisa bonke abakhonzi bakhe abathembekileyo, kuquka nabo basebatsha.—INdumiso 148:12-14.
FUNDA IINCWADI EZAHLUKAHLUKENEYO
14. Inkcazelo ebhalelwe ulutsha ilunceda njani, ibe abanye banokungenelwa njani kuyo? (Jonga umfanekiso osekuqaleni.)
14 Iincwadi ezibhalelwe ulutsha. Sifundile ukuba sinako ukungenelwa kuzo zonke iinxalenye zeBhayibhile. Ngokufanayo, sinokungenelwa kulo lonke uncwadi lwethu. Makhe sithethe ngemizekelo embalwa. Kule minyaka idlulileyo, uYehova uye wanika ulutsha inkcazelo eninzi. [1] (Jonga umbhalo osekugqibeleni.) Le nkcazelo ilunceda lukwazi ukumelana nengcinezelo esikolweni kunye neengxaki zokukhula. Kodwa ke thina singabanye sinokungenelwa njani kule nkcazelo? Xa siyifunda, sinokutsho sizazi iingxaki abajamelana nazo abo baselula size sikwazi ukubakhuthaza.
AmaKristu akhulileyo awafanele ayijongele phantsi inkcazelo ebhalelwe ulutsha
15. Kutheni amaKristu akhulileyo kufuneka abe nomdla kumanqaku abhalelwe ulutsha?
15 AmaKristu akhulileyo awafanele ayijongele phantsi inkcazelo ebhalelwe ulutsha. Ngokomzekelo, sonke simele sisoloko sithethelela iinkolelo zethu, silawule iimvakalelo, silwe nengcinezelo yoontanga, size siphephe unxulumano neendlela zokuzonwabisa ezimbi. Nangona ke la manqaku ebhalelwe abantu abaselula, athathwe eBhayibhileni yaye onke amaKristu anokufunda lukhulu kuwo.
16. Yintoni enye iincwadi zethu ezibanceda ukuba bayenze abantu abaselula?
16 Iincwadi ezibhalelwe abantu abaselula zinokubanceda bomeleze ubuhlobo babo noYehova. (Funda iNtshumayeli 12:1, 13.) Abantu abadala banokungenelwa nabo. Ngokomzekelo, uVukani! ka-Aprili 2009 wawunenqaku elithi “Abantu Abaselula Bayabuza . . . Ndingenza Njani Ukuze Ndikuthande Ukufunda IBhayibhile?” Eli nqaku lalinamacebiso amaninzi aluncedo nebhokisi umntu awayenokuzisikela yona ayigcine, aze ayisebenzise kufundo lwakhe. Ngaba abantu abadala bangenelwa kweli nqaku? Omnye umfazi ongumzali uthi, ufundisiso lweBhayibhile belusoloko lumnzimela. Kodwa waye wawasebenzisa amacebiso afumaneka kweli nqaku, yaye ngoku ukhangela phambili kufundisiso lweBhayibhile. Uthi uye wakuvuyela ukubona indlela iincwadi zeBhayibhile ezidibana ngayo nekumnandi ngayo ukuzifunda. Wongezelela ngelithi, “Zange ndalonwabela kangaka ufundisiso lweBhayibhile.”
17, 18. Sinokungenelwa njani xa sifunda inkcazelo eyenzelwe uwonke-wonke? Yenza umzekelo.
17 Iincwadi zikawonke-wonke. Ukususela ngo-2008, siye saneMboniselo yohlelo lokufundisa. Olu hlelo lubhalelwe ngokukhethekileyo amaNgqina kaYehova, kodwa sinazo neemagazini ezibhalelwe abantu bonke. Sinokungenelwa njani nakuzo? Masenze umzekelo. Xa umemela umntu eHolweni yoBukumkani, uye uvuye kakhulu xa ezile. Ucinga ngaye njengoko kunikelwa intetho. Uyazibuza ukuba inoba uvakalelwa njani ngoko akuvayo, yaye ngaba bethu uyakhuthazeka ukuba atshintshe ubomi bakhe? Oku kuyakuchukumisa, uze ube nombulelo ngakumbi ngaloo ntetho.
18 Kunokwenzeka into efanayo xa sifunda iincwadi ezibhalelwe abantu bonke. Ngokomzekelo, iMboniselo kawonke-wonke namanqaku aku-jw.org acacisa iBhayibhile ngendlela ekulula ukuyiqonda. Xa siyifunda le nkcazelo, sitsho siyiqonde size sibe nothando olungakumbi ngeenyaniso zeBhayibhile esele sizazi. Kwakhona sisenokufunda neendlela ezintsha zokucacisa iinkolelo zethu xa sishumayela. Ngendlela efanayo, noVukani! usinceda sikholelwe ngakumbi kubukho boMdali. Ukwasinceda sikwazi nokucacisa iinkolelo zethu.—Funda eyoku-1 kaPetros 3:15.
19. Sinokumbonisa njani uYehova ukuba sinombulelo ngamalungiselelo akhe?
19 Kucacile ke ukuba uYehova usinike amacebiso nolwalathiso oluninzi olusincedayo. (Mateyu 5:3) Masiqhubeke siyifunda size siyisebenzise inkcazelo asinike yona. Xa sikwenza oko, sibonisa uYehova ukuba sinombulelo ngawo onke amalungiselelo akhe.—Isaya 48:17.
^ [1] (isiqendu 14) Le nkcazelo iquka Imibuzo Yabantu Abaselula—Iimpendulo Eziluncedo, Umqulu 1 no-2, kunye namanqaku athi “Ulutsha Luyabuza,” afumaneka kwi-intanethi.


c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Ngonyaka wokuqala kaDariyo+ unyana ka-Ahaswerosi wembewu yamaMedi,+ owaba ngukumkani phezu kobukumkani bamaKhaledi;+
2 mna, Daniyeli, ndakufunda ezincwadini oko wakuthethayo uYehova kuYeremiya umprofeti,+ ndaza ndakuqonda ukuzaliseka kwenani leminyaka yokuphanziswa kweYerusalem,+ oko kukuthi, iminyaka engamashumi asixhenxe.+
3 Ngoko ndabubhekisa ubuso bam+ kuYehova uTHIXO oyinyaniso, ukuze ndimfune ngomthandazo+ nangezibongozo, ngokuzila ukutya nangamarhonya nangothuthu.+
4 Ndathandaza kuYehova uThixo wam, ndavuma ndathi:+
“Awu Yehova THIXO oyinyaniso, Lowo mkhulu+ naLowo woyikekayo, ogcina umnqophiso+ nobubele bothando+ kwabo bamthandayo nabagcina imiyalelo yakhe,+
5 sonile,+ senza ububi, senza ngokungendawo saza savukela;+ yaye siphambukile kwimiyalelo yakho nakwimimiselo yakho.+
6 Asibaphulaphulanga abakhonzi bakho abaprofeti,+ abathethe egameni lakho kookumkani bethu, iinkosana zethu nookhokho bethu nakubo bonke abantu belizwe.+
7 Wena, Yehova, unobulungisa, kodwa thina sigutyungelwe lihlazo ngayo le mini,+ thina namadoda akwaYuda, nabemi baseYerusalem, nabo bonke abakwaSirayeli, abo bakufuphi nabo bakude kuwo onke amazwe obasasazele kuwo ngenxa yokungathembeki kwabo abenze ngako nxamnye nawe.+
8 “Owu Yehova, sisehlazweni, thina nookumkani bethu, neenkosana zethu, nookhokho bethu, kuba sikonile.+
9 Ngamana Yehova Thixo wethu ungaba nenceba+ kuthi, usixolele,+ ngokuba sikuvukele.+
10 Asilithobelanga ilizwi lakho Yehova Thixo wethu ngokuhamba emithethweni yakho owayibeka phambi kwethu ngesandla sabakhonzi bakho abaprofeti.+
11 Nabo bonke abakwaSirayeli bawugqithile umthetho wakho, baphambuka abalithobela ilizwi lakho,+ wada wathulula phezu kwethu isiqalekiso nesifungo esinzulu+ esibhalwe emthethweni kaMoses umkhonzi kaTHIXO oyinyaniso, kuba simonile Yena.
12 Uwaphumezile ke amazwi akho owawathethayo nxamnye nathi+ nabagwebi bethu abasigwebayo,+ ngokusizisela intlekele enkulu eYerusalem,+ ekungazange kubekho injengayo phantsi kwamazulu ephela.
13 Kanye njengoko kubhaliwe emthethweni kaMoses,+ yonke le ntlekele—isifikele,+ yaye asimbongozanga uYehova uThixo wethu ngokubuya kwisiphoso sethu,+ siqiqe ngenyaniso yakho.+
14 “Wayiphaphela ke Yehova intlekele waza ekugqibeleni wayizisa phezu kwethu,+ kuba ulilungisa Yehova Thixo wethu kuyo yonke imisebenzi yakho oyenzileyo; thina ke asilithobelanga ilizwi lakho.+
15 “Kaloku ke, Yehova Thixo wethu, wena owabakhuphayo abantu bakho elizweni laseYiputa ngesandla esomeleleyo+ waza wazenzela igama njengakule mini,+ sikonile,+ senza ngokungendawo.
16 Owu Yehova, ngokwezenzo zakho zonke zobulungisa,+ ngamana ungabuya umsindo wakho nobushushu bakho kwisixeko sakho iYerusalem, intaba yakho engcwele;+ kuba, ngenxa yezono zethu nangenxa yeziphoso zookhokho bethu,+ iYerusalem nabantu bakho basisingcikivo kubo bonke abo basijikelezileyo.+
17 Owu Thixo wethu, khawuwuphulaphule umthandazo womkhonzi wakho nezibongozo zakhe, uze ukhanyise+ ubukho bakho phezu kwengcwele yakho ephanzileyo,+ ngenxa yegama lakho Yehova.
18 Khawubek’ indlebe, Thixo wam, uve.+ Khawuvule amehlo ukubone ukuphanza kwethu nesixeko esibizwa ngegama lakho;+ kuba akungenxa yezenzo zethu zobulungisa le nto sikubongozayo,+ kodwa kungenxa yenceba yakho enkulu.+
19 Nceda usiphulaphule,+ Yehova. Nceda usixolele,+ Yehova. Nceda unikele ingqalelo kuthi Yehova, uze wenze.+ Nceda ungalibazisi,+ ngenxa yegama lakho, Thixo wam, kuba isixeko sakho nabantu bakho babizwa ngalo igama lakho.”+
20 Ndathi ndisathetha, ndithandaza, ndivuma isono sam+ nesono sabantu bakowethu amaSirayeli,+ ndicela ubabalo kuYehova uThixo wam ngenxa yentaba engcwele+ kaThixo wam,
21 ewe, ndisathandaza njalo, gqi indoda enguGabriyeli,+ leyo ndandiyibone embonweni ekuqaleni,+ ndityhafiswe kukudinwa, yafika kum ngexesha lokwenziwa kweminikelo yangokuhlwa esisipho.+
22 Yathetha nam ke indikhanyisela, yathi:
“Daniyeli, ndilapha nje ndize kukuvula ingqiqo ukuze uqonde.+
23 Uthe usaqala nje ukubongoza kwaphuma ilizwi, yaye mna ndize kukuchazela ngalo, kuba ungonqweneleka kakhulu.+ Ngoko nikela ingqalelo+ koku, uze uwuqonde lo mbono.
24 “Bamiselwe iiveki ezingamashumi asixhenxe abantu bakowenu+ nesixeko sakowenu esingcwele,+ zokuba kupheliswe ukunxaxha,+ ngokunjalo nesono sicinywe,+ sicanyagushelwe isiphoso,+ kubekho ubulungisa ukusa kwixesha elingenammiselo,+ kutywinwe+ umbono nomprofeti, neNgcwele yeeNgcwele ithanjiswe.+
25 Yazi ke, uqonde ukuba, ukususela ekuphumeni kwelizwi+ lokuba ibuyiselwe ize yakhiwe kwakhona iYerusalem+ kude kuse kuMesiya+ iNkokeli,+ yoba ziiveki ezisixhenxe, neeveki ezingamashumi amathandathu anesibini.+ Iya kubuyiswa, yakhiwe kwakhona, ibe nendawo yembutho nomjelo wamanzi, kodwa ngamaxesha okubandezeleka.
26 “Emva kweeveki ezingamashumi amathandathu anesibini uMesiya uya kunqunyulwa,+ engenanto anayo.+
“Yaye isixeko nendawo engcwele+ ziya konakaliswa ngabantu benkokeli ezayo.+ Ukuphela kwayo kuya kuba ngomkhukula. Kuya kugquba imfazwe kuyo kude kube sekupheleni; ide iphanziswe, njengoko kumiselwe ukuba kube njalo.+
27 “Inkokeli leyo iya kwenza umnqophiso+ nabaninzi, oya kusebenza kangangeveki enye;+ yaye ekupheleni kwesiqingatha saloo veki iya kuyiphelisa imibingelelo neminikelo esisipho.+
“Kumaphiko ezinto ezinezothe+ kuza kube kuhleli lowo uphanzisayo; yaye kuya kuzaliseka oko kugqitywe kuko ngalowo uphanzileyo, de kufike intshabalalo.”+
Yithumele
Yithumele
Daniyeli 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=27&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D27%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Bafumene Eyona Nto Ibhetele
IZIGIDI zamaKristu zikhetha ukungayibhiyozeli iKrismesi. Zivakalelwa njani ngeso sigqibo? Ngaba la maKristu avakalelwa kukuba aphoswa kokuthile? Ngaba abantwana bala maKristu bavakalelwa kukuba bavinjwa ulonwabo? Khawuzivele ukuba athini ngalo mba amaNgqina kaYehova asehlabathini jikelele.
Ukukhumbula uYesu Kristu: “Ngaphambi kokuba ndibe liNgqina likaYehova, bendingafane ndiye ecaweni. Xa ndithe ndaya, bendisiya ngeKrismesi okanye ngePasika. Sekunjalo, andizange ke ndicinge ngoYesu Kristu. Andisayibhiyozeli iKrismesi, kodwa ndiya kwiintlanganiso zamaKristu kabini ngeveki yaye ndifundisa abanye oko iBhayibhile ikutshoyo ngoYesu!”—UEVE, EOSTRELIYA.
Uvuyo olubakho ngenxa yokupha: “Ndiye ndonwabe xa ndiphiwa isipho ndingalindelanga. Ndiyakuthanda ukothuswa ngale ndlela! Kwakhona, ndiyakuthanda ukwenza amakhadi anemiyalezo nokuzobela abanye abantu kuba oko kubenza bonwabe ngakumbi ibe nam ndiyonwaba.”—UREUBEN, EMNTLA IRELAND.
Ukunceda abasweleyo: “Siyakuvuyela ukuphekela abantu abagulayo. Ngamanye amaxesha sibaphathela iintyatyambo, ikeyiki okanye izipho ezincinane ukuze bavuye. Siyakuvuyela oku kuba siyakwazi ukubatyelela nanini na enyakeni.”—UEMILY, EOSTRELIYA.
Ukuba kunye njengentsapho: “Xa intsapho yethu isiba kunye, abantwana batsho babazi oomalume, oomalumekazi, oomawokhulu nabazala. Ekubeni singayi kwizalamane zethu ngamaxesha eeholide kuphela, asibi phantsi koxinzeleko lokufuneka sizityelele xa kufika ixesha leKrismesi, yaye ziyazi ukuba sizithanda.”—UWENDY, ECAYMAN ISLANDS.
Uxolo: “Ngexesha leKrismesi, abantu baxakeka kakhulu kangangokuba bambalwa abacinga ngoxolo. Ekubeni ngoku ndiye ndafunda ngoko kuthenjiswa yiBhayibhile, ndiziva ndinomoya wokuzola. Ngoku ndiyaqonda ukuba abantwana bam baza konwaba kwikamva.”—USANDRA, ESPEYINI


text:
Ngaba Weyisekile Ukuba Uyifumene Inyaniso? Ngoba?
“Nikungqine ngokwenu ukulunga nokwamkeleka nokugqibelela kokuthanda kukaThixo.”—ROMA 12:2.
1. Yintoni ebisenziwa ngabefundisi beNgqobhoko ngexesha lemfazwe?
NGABA kukuthanda kukaThixo ukuba amaKristu okwenyaniso aye emfazweni aze abulale abantu bolunye uhlanga? Kule minyaka iyi-100 idluleyo, yiloo nto kanye ebisenziwa ngabo bazibiza ngokuba ngamaKristu. Abefundisi bezomkhosi bamaKatolika bebethandazela umkhosi welizwe labo nezixhobo zawo, ukuze woyise amanye amaKatolika ohlanga abalwa nalo. Nabefundisi bamaProtestanti bebesenza into efanayo. Le nto iye yaphumela kwindyikityha yokufa kwiMfazwe Yehlabathi II.
2, 3. Yintoni eyenziwa ngamaNgqina kaYehova ngeMfazwe Yehlabathi II nasemva koko, ibe ngoba?
2 Enza ntoni wona amaNgqina kaYehova ngexesha lemfazwe? Imbali ibonisa ukuba ahlal’ engathathi cala. Kwakutheni? Kwakungenxa yomzekelo neemfundiso zikaYesu. Wathi: “Ngako oko bonke baya kwazi ukuba ningabafundi bam, ukuba ninothando phakathi kwenu.” (Yoh. 13:35) Akhumbula nemigaqo ekwincwadi kaPawulos eyayisiya kumaKristu aseKorinte, aza ayisebenzisa kwimeko yawo.—Funda eyesi-2 kwabaseKorinte 10:3, 4.
3 Ngoko, amaKristu okwenyaniso nanesazela esiqeqeshwe yiBhayibhile, akafundi mfazwe okanye abe nenxaxheba kuyo. Ngenxa yoku, amawaka amaNgqina kaYehova, aselula nakhulileyo, amadoda namabhinqa, aye atshutshiswa. Amaninzi aye aphathwa kakubi kwiinkampu ekusetyenzwa nzima kuzo nasezintolongweni. Ngexesha lamaNazi eJamani, amanye ayede abulawe. Nakuba ayejamelene nentshutshiso ekrakra eYurophu, amaNgqina akazange alulibale uthumo lwawo lokushumayela iindaba ezilungileyo zoBukumkani bukaYehova. Akwenza ngokuthembeka oku—ezintolongweni, kwiinkampu zoxinaniso naselubhacweni. * Kwiminyaka kamva, ngo-1994, amaNgqina akazange abandakanyeke ekubulaweni kwenkitha yabantu eRwanda. Ahlala engathath’ icala nakwimfazwe eyahlula ilizwe elalisakuba yiYugoslavia.
4. Ukungathath’ icala kwamaNgqina kaYehova kubachaphazele njani abanye?
4 Ukuzimisela kwamaNgqina kaYehova ukungathath’ icala, kwaqinisekisa amawaka abantu abasehlabathini lonke ukuba amaNgqina amthanda ngokwenene uThixo nommelwane. Ngamanye amazwi, angamaKristu okwenyaniso. Zikhona nezinye izinto eziye zaqinisekisa abantu ukuba xa bebona amaNgqina kaYehova, babona amaKristu okwenyaniso.
OWONA MSEBENZI UFUNDISAYO EMBALINI
5. Luluphi utshintsho ekwafuneka balwenze abafundi bakaKristu bokuqala?
5 Kamsinya nje emva kokuqalisa ubulungiseleli bakhe, uYesu wenza kwacaca ukuba ukushumayela iindaba ezilungileyo zoBukumkani bukaThixo ngowona msebenzi ubalulekileyo emhlabeni. Wakhetha abafundi abayi-12 ukuze baqale lo msebenzi owawuza kwenziwa emhlabeni wonke, waza kamva, waqeqesha abanye abafundi abayi-70. (Luka 6:13; 10:1) Wabaqeqeshela ukufundisa iindaba ezilungileyo kumaYuda kuqala. Emva koko, babeza kuya kushumayela kubantu beentlanga abangalukanga. Olunjani utshintsho ekwakuza kufuneka balwenze abafundi abangamaYuda abazinikeleyo!—IZe. 1:8.
6. Wasabela njani uPetros kukungakhethi buso kukaYehova?
6 Umpostile uPetros wathunyelwa kwikhaya likaKorneli, umntu weeNtlanga ongalukanga. UPetros watsho waqonda ukuba uThixo akakhethi buso. UKorneli nendlu yakhe babhaptizwa. UbuKristu babusanda; abantu beentlanga bava inyaniso baza bayamkela. (IZe. 10:9-48) Ngoku intsimi yayilihlabathi lonke.
7, 8. Yintoni eyenziwe ngamaNgqina kaYehova ukuze ancede abantu bave iindaba ezilungileyo? (Jonga umfanekiso osekuqaleni.)
7 Kule mihla yethu, abo bakhokelayo kwintlangano kaYehova baxhasa baze balungiselele ukuba umsebenzi wokushumayela nokufundisa wenziwe ehlabathini lonke. Namhlanje, aphantse abe zizigidi ezisibhozo amaNgqina anenzondelelo awenza konke okusemandleni awo ukusasaza umyalezo kaKristu ngeelwimi ezingaphezu kwe-600, ibe ziseza kwanda! AmaNgqina kaYehova abonwa ngomsebenzi wawo wokushumayela kwindlu-ngendlu nasezitratweni, maxa wambi esebenzisa iitafile neenqwelo ezineencwadi.
8 Bangaphezu kwe-2 900 abaguquleli abaqeqeshelwe ukuguqulela iBhayibhile neencwadi ezisekelwe kuyo. Abaguquleli kwiilwimi ezinkulu nje kuphela. Benza umgudu wokuguqulela nakwiilwimi ezingamakhulukhulu ezingadumanga, kodwa zibe zithethwa zizigidi zabantu. Ngokomzekelo, eSpeyin azizigidi amaCatalan athetha ulwimi lwawo lweenkobe, isiCatalan, kubomi bawo bemihla ngemihla. Kutshanje, abantu abaninzi baye baqalisa ukuthetha isiCatalan kwizixeko zaseAndorra, eAlicante, kwiiBalearic Islands, naseValencia. Ngoku amaNgqina kaYehova avelisa uncwadi lweBhayibhile ngesiCatalan, ibe neentlanganiso ziqhutywa ngolwimi oluchukumis’ iintliziyo zamaCatalan.
9, 10. Yiyiphi imizekelo ebonisa ukuba intlangano kaThixo ifuna bonke abantu bafunde inyaniso?
9 Lo msebenzi wokuguqulela nokufundisa wenziwa nakwezinye iintlanga. Ngokomzekelo, abantu abaninzi eMexico bathetha iSpanish, kodwa abaninzi bakhula bethetha ezinye iilwimi. Enye yezo lwimi sisiMaya. Ngoko iqela lokuguqulela lesiMaya lathunyelwa lisebe laseMexico ukuba liye kuhlala kwindawo ekuthethwa isiMaya kuyo ukuze lithethe lize live indlela esithethwa ngayo kubomi bemihla ngemihla. Omnye umzekelo woku sisiNepali, enye yeelwimi ezithethwa eNepal, ilizwe elinabantu abangaphezu kwezigidi eziyi-29. Kukho iilwimi eziyi-120 ezithethwa kweli lizwe, kodwa bangaphezu kwezigidi ezilishumi abantu abathetha isiNepali ibe abanye basithetha njengolwimi lwesibini. Iincwadi zethu ezisekelwe eBhayibhileni ziveliswa nangolu lwimi.
10 Umsebenzi wokuguqulela owenziwa ehlabathini lonke ubonisa indlela intlangano kaYehova ewujonga njengobaluleke ngayo umsebenzi wokushumayela iindaba ezilungileyo zoBukumkani emhlabeni wonke. Kuye kwahanjiswa izigidi ngezigidi zamaphecana, iincwadana neemagazini kumaphulo ehlabathini lonke, ngaphandle kwentlawulo. Iindleko zibhatalwa ngeminikelo yokuzithandela yamaNgqina kaYehova, athobela umyalelo kaYesu othi: “Namkele ngesisa, yiphani ngesisa.”—Mat. 10:8.
11, 12. Bathini abantu ngomsebenzi wethu wokushumayela nokufundisa esiwenza emhlabeni wonke?
11 Njengabashumayeli nabafundisi abangamaKristu, amaNgqina kaYehova aqinisekile ukuba ayifumene inyaniso kangangokuba ancama izinto ezithile ukuze abelane nabantu beentlanga ezahlukahlukeneyo ngesigidimi. Abanye baye baphila ubomi obulula, bafunda olunye ulwimi, baza baqhelana nendlela yokuphila yezinye iindawo ukuze benze lo msebenzi ubalulekileyo wamaKristu. Ngenxa yokuba sishumayela yaye sifundisa emhlabeni wonke, abantu abaninzi bathi amaNgqina kaYehova ngabalandeli bokwenene bakaYesu Kristu.
12 AmaNgqina akwenza konke oku kuba eqinisekile ukuba ayifumene inyaniso. Kodwa yintoni enye eqinisekisa izigidi zabantu ukuba amaNgqina kaYehova ayifumene inyaniso?—Funda amaRoma 14:17, 18.
ISIZATHU SOKUBA SIKHOLELWA
13. AmaNgqina aye ayigcina njani intlangano icocekile?
13 Sinokungenelwa kumagqabaza amaKristu azinikeleyo exesha lethu. Omnye umkhonzi kaYehova onexesha elide emkhonza wathi: “Yonke imigudu eyenziwayo yenzelwa ukugcina intlangano kaYehova icocekile ibe ingadyobhekanga, enoba ngubani ekufuneka elulekiwe okanye ohlwayiwe.” AmaNgqina kaYehova awufikelela njani lo mlinganiselo uphakame kangaka? Ngokulandela imilinganiselo eseLizwini likaThixo nomzekelo owamiselwa nguYesu nabafundi bakhe. Ngenxa yoko, kule mihla yethu baye bambalwa abantu abakhutshelwa ngaphandle kwibandla lamaKristu ngenxa yokungayithobeli imilinganiselo kaThixo. Abaninzi—kuquka nabanye ababephila ngendlela engacocekanga phambi koThixo baza baguquka—baphila ngendlela ecocekileyo nengumzekelo.—Funda eyoku-1 kwabaseKorinte 6:9-11.
14. Baye benza ntoni abantu abaninzi abakhutshelwe ngaphandle, ibe oku kuphumele entwenini?
14 Kuthekani ngabo baye bakhutshelwa ngaphandle, ngokuvisisana nolwalathiso lweZibhalo? Amawaka aye aguquka kwizenzo zawo ezingezozabuKristu aza abuyiselwa ebandleni. (Funda eyesi-2 kwabaseKorinte 2:6-8.) Ukubambelela kwimilinganiselo ephakamileyo yokuziphatha eseBhayibhileni kuye kwenza ibandla lamaKristu lacoceka laza lathenjwa ngabantu. Ukubambelela kwamaNgqina kaYehova kwimilinganiselo kaThixo—ngokwahlukileyo kuvula-zibhuqe osezicaweni—kukodwa nje kuye kwaqinisekisa abaninzi ukuba amaNgqina ayayiphila inyaniso.
15. Yintoni eyaqinisekisa omnye umzalwana ukuba uyifumene inyaniso?
15 Kutheni amanye amaNgqina anamava ekholelwa ukuba ayifumene inyaniso? Omnye umzalwana oneminyaka eyi-54 wathi: “ Kwasebutsheni bam bendikholelwa ukuba ukholo lwam lusekelwe kwizinto ezintathu: (1) ukuba uThixo ukho; (2) uphefumlele iBhayibhile; ibe (3) usebenzisa ibandla lamaKristu lamaNgqina kaYehova namhlanje. Ukutyhubel’ iminyaka bendisoloko ndifunda, ndivavanya enoba ezo zinto zisenjalo kusini na. Ubungqina endibubonileyo unyaka nonyaka kuzo zontathu ezo zibakala buye bomeleza ukholo lwam ndaza ndaqiniseka ukuba siyibambile inyaniso.”
16. Yintoni eyaqinisekisa omnye udade ukuba uyifumene inyaniso?
16 Omnye udade otshatileyo nokhonza kwikomkhulu eNew York wathetha ngento eyamqinisekisayo ukuba uyifumene inyaniso. Uthi yintlangano kaYehova kuphela exelela abanye ngegama likaYehova, elivela eBhayibhileni malunga nezihlandlo eziyi-7 000. Ukhuthazwa nasisibhalo esikweyesi-2 kwiziKronike 16:9 esithi: “Amehlo [kaYehova] asingasinga emhlabeni wonke ukuba ababonise amandla abo bantliziyo ziphelele kuye.” Wongezelela ngokuthi: “Inyaniso indibonise indlela yokuba nentliziyo epheleleyo ukuze uYehova awabonakalise kakuhle amandla akhe kum. Ubuhlobo bam noYehova buxabisekile kum. Ndiyayixabisa nendima kaYesu yokundinika ulwazi olundincedayo ngoThixo.”
17. Yintoni aqiniseke ngayo omnye umntu owayekade engakholelwa kubukho bukaThixo, ibe ngoba?
17 Omnye umntu owayengakholelwa kubukho bukaThixo wavuma wathi: “Indalo iyandiqinisekisa ukuba uThixo ufuna uluntu lunandiphe ubomi, ngoko akasoze avumele ukubandezeleka kubekho ngonaphakade. Ukongezelela, njengoko ihlabathi liqatsela ebubini, abantu bakaYehova bayakhula elukholweni, inzondelelo nothando. Ngumoya kaYehova kuphela onokubangela lo mmangaliso.”—Funda eyoku-1 kaPetros 4:1-4.
18. Kutheni abanye abazalwana ababini beyisekile ukuba bayifumene inyaniso, ibe uvakalelwa njani ngaloo nto?
18 Elinye iNgqina ebelikhonza kangangeminyaka lachaza izizathu zokukholelwa inyaniso esiyishumayelayo: “Njengoko bendifunda kangangeminyaka, ndiye ndeyiseka ukuba amaNgqina enze umgudu wokubuyela kwindlela awayesenza ngayo amaKristu enkulungwane yokuqala. Ndiye ndazibonela umanyano lwamaNgqina kaYehova emhlabeni wonke njengoko bendihamba emazweni. Inyaniso eseBhayibhileni indinike ulwaneliseko nolonwabo.” Xa omnye umzalwana oneminyaka engaphezu kweyi-60 wabuzwa ngesizathu sokuba eyisekile ukuba uyifumene inyaniso, wanikela ingqalelo kuYesu uKristu, wathi: “Sifunde ngocoselelo ubomi nobulungiseleli bukaYesu saza sawuqonda umzekelo wakhe. Siye senza utshintsho kwindlela esiphila ngayo ukuze sisondele kuThixo ngoKristu uYesu. Siyaqonda ukuba idini lentlawulelo likaKristu sisiseko sosindiso lwethu. Siyazi nokuba wavuswa kwabafileyo. Sinamangqina okuzibonela.”—Funda eyoku-1 kwabaseKorinte 15:3-8.
SIFANELE SENZE NTONI NGALE NYANISO?
19, 20. (a) Yiyiphi imbopheleleko awayikhankanyayo uPawulos kwileta yakhe awayeyibhalela abaseRoma? (b) NjengamaKristu azinikeleyo, liliphi ilungelo esinalo?
19 NjengamaKristu athanda ummelwane wethu, asinakuyigcina kuthi le nyaniso. UPawulos wathi kubazalwana bakhe baseRoma: “Ukuba ulivakalisa esidlangalaleni elo lizwi lisemlonyeni wakho, lokuba uYesu uyiNkosi, uze ubonise ukholo entliziyweni yakho lokuba uThixo wamvusa kwabafileyo, uya kusindiswa. Ngentliziyo ubani ubonisa ukholo lobulungisa, kodwa ngomlomo wenza uvumo lwasesidlangalaleni losindiso.”—Roma 10:9, 10.
20 NjengamaNgqina azinikeleyo kaYehova, seyisekile ukuba sinenyaniso ibe siyaliqonda ilungelo esinalo lokuxelela abanye ngeendaba ezilungileyo zoBukumkani bukaThixo. Ngoko, zibekele usukelo lokuba ungafundisi abanye iBhayibhile nje kuphela, kodwa ubabonise nangendlela ophila ngayo ukuba weyisekile ukuba uyifumene inyaniso.
^ isiqe. 3 Funda incwadi ethi AmaNgqina KaYehova—Abavakalisi BoBukumkani BukaThixo, iphepha 191-198, 448-454.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
4 Ekubeni oko kunjalo, siya kuthini na ngoAbraham ukhokho+ wethu ngokwasenyameni?
2 Ukuba, ngokomzekelo, uAbraham wayevakaliswe elilungisa ngenxa yemisebenzi,+ wayeya kuba nesizathu sokuqhayisa; kodwa kungekhona kuThixo.
3 Kuba sithini na isibhalo? “UAbraham wabonisa ukholo kuYehova, yaye oko kwabalelwa kuye njengobulungisa.”+
4 Ke kumntu osebenzayo+ intlawulo ibalwa, kungekhona njengobubele obungamfanelanga,+ kodwa njengetyala.+
5 Kwelinye icala, umntu ongasebenziyo kodwa okholwayo+ kulowo umvakalisa elilungisa lowo ungenabuthixo, ukholo lwakhe lubalwa njengobulungisa.+
6 Kunjengokuba kanye noDavide ethetha ngoyolo lomntu uThixo ambalela ebulungiseni ngaphandle kwemisebenzi esithi:
7 “Banoyolo abo bazenzo zabo zokuchas’ umthetho zixolelweyo+ nabazono zabo zigutyungelweyo;+
8 unoyolo umntu osono sakhe uYehova angayi kuze asiqwalasele.”+
9 Ngoko, ngaba olu yolo lufunyanwa ngabantu abalukileyo okanye lufunyanwa nangabantu abangalukanga?+ Kuba sithi: “Ukholo luka-Abraham lwabalelwa kuye njengobulungisa.”+
10 Ngoko, lwabalelwa phantsi kwaziphi na iimeko? Xa wayalukile okanye engalukanga?+ Kungekhona ngoxa wayalukile, kodwa ngoxa wayengalukanga.
11 Yaye wafumana umqondiso,+ oko kukuthi, ulwaluko, njengetywina lobulungisa ngokholo awayenalo ngoxa wayengalukanga, ukuze abe nguyise+ wabo bonke abo banokholo+ ngoxa bengalukanga, ukuze babalelwe ebulungiseni;
12 abe nguye noyise wenzala eyalukileyo, kungekuphela nje abo babambelela kulwaluko, kodwa kwanabo bathi ngoxa bengalukanga bahambe ngokulungeleleneyo emanyathelweni okholo olo wayenalo ubawo+ uAbraham.
13 Akubanga ngamthetho athe uAbraham okanye imbewu yakhe yafumana isithembiso+ sokuba ifanele kukuba yindlalifa yehlabathi, kodwa kwaba ngenxa yobulungisa bokholo.+
14 Kuba ukuba abo babambelela emthethweni baziindlalifa, ukholo lwenziwe alwabi namsebenzi nesithembiso sibhangisiwe.+
15 Ngenene uMthetho uvelisa ingqumbo,+ kodwa apho kungekho mthetho, akukho kunxaxha.+
16 Ngenxa yoko kwaba ngenxa yokholo, ukuze kube ngokuvumelana nobubele obungasifanelanga,+ ukuze isithembiso+ siqinisekiswe kuyo yonke imbewu yakhe,+ kungekuphela nje leyo ibambelela eMthethweni, kodwa kwanakuleyo ibambelela kukholo luka-Abraham. (Ungubawo+ wethu sonke,
17 kanye njengoko kubhaliwe kwathiwa: “Ndikumisele ukuba ube nguyise weentlanga ezininzi.”)+ Oku kwakukwimbonakalo yaLowo wayenokholo kuye, uThixo kanye, owenza abafileyo baphile+ aze abize izinto ezingekhoyo ngokungathi bezikho.+
18 Nangona lalingekho ithemba, kodwa ngokusekelwe ethembeni waba nokholo,+ ukuze abe nguyise weentlanga+ ezininzi ngokuvumelana noko kwakutshiwo kwathiwa: “Iya kuba njalo imbewu yakho.”+
19 Yaye, nangona engazange abe buthathaka elukholweni, wawuqwalasela umzimba wakhe, owawusele ufile,+ njengoko wayemalunga neminyaka elikhulu ubudala,+ nesibeleko sikaSara esasifile.+
20 Ngenxa yesithembiso+ sikaThixo akazange axengaxengiswe kukuswela ukholo,+ kodwa waba namandla ngalo ukholo lwakhe,+ emnika uzuko uThixo
21 yaye eyiseke ngokupheleleyo ukuba oko akuthembisileyo wayekwazi nokukwenza.+
22 Ngoko ke “kwabalelwa kuye njengobulungisa.”+
23 Noko ke, ukuthi “kwabalelwa+ kuye” kwabhalwa, kungekuphela nje ngenxa yakhe,+
24 kodwa nangenxa yethu thina obumiselwe ukubalelwa kuthi, ngenxa yokuba siyakholelwa kuye lowo wamvusayo uYesu iNkosi yethu kwabafileyo.+
25 Wanikelwa ngenxa yezigqitho zethu+ waza wavuswa ngenxa yokuvakaliswa kwethu singamalungisa.+
Yithumele
Yithumele
Roma 4
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=45&Chapter=4&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D45%26Chapter%3D4%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
JULAYI 25, 2014
ECROATIA
AmaNgqina Anceda KwiiBalkans
EZAGREB, eCroatia—Abameli beofisi yesebe yamaNgqina kaYehova eseJamani kunye neekomiti zokunceda ngamaxesha eentlekele ziye zanceda kummandla othwaxwe zizikhukula ezingazange zibonwe ngaphambili eBosnia-Herzegovina, eCroatia naseSerbia. Izandyondyo zemvula ezinethe kwiiBalkans ngoMeyi 13-15, 2014 ziye zakhukulisa umhlaba izihlandlo ezimalunga neziyi-3 000.
Ezi komiti zincedayo ziye zalungiselela ukutya, impahla indawo yokufak’ intloko kunye neenqwelo zokuthutha abo bathwaxwe yintlekele. Nangona engekho amaNgqina kaYehova aye asweleka okanye onzakala, kukho amakhaya ayi-14 aye adilika okanye amoshakala. Nenye iholo ebengenela kuyo amaNgqina idilikile. Ngoku ezi komiti zilungiselela ukulungisa la makhaya amoshakeleyo nokumisa izindlu esele zakhiwe.
Isithethi seofisi yesebe yamaNgqina kaYehova eCroatia, uJosip Liović uthi: “Sivuyiswa kukwazi ukuba awekho amaNgqina onzakeleyo kule ntlekele, kodwa sekunjalo sikhala nabo basentlungwini ngenxa yokuswelekelwa ngamalungu eentsapho nezihlobo. Sithuthuzela abamelwane bethu kuyo yonke le ngingqi yeeBalkans. Sinombulelo ongazenzisiyo nakubahlobo bethu baseJamani abaqhubeka benceda kula maxesha anzima.”
Fowunela:
UJ. R. Brown, Office of Public Information, tel. +1 718 560 5000
ECroatia: UJosip Liović, tel. +385 91 5336 511
ESerbia: UDaniel Domonji, tel. +381 11 405 99 00


text:
Le blog yakhelwe ukuphuhlisa ulwimi lwesiXhosa, nokukhuthaza izithethe namasiko anenkqayi akwantu. Njengoko uninzi lwentsha yomXhosa yanamhlanje lungasasebenzisi iilwimi zalo phantse kuzo zonke inkalo zempilo zethu, kuyimfuneko ukuba kubekho ndlela zimbi zokugcina okanye ukukhumbuza isintu ngokubanzi ngeelwimi, amasiko nezithethe zomntu ontsundu - umXhosa ke kweli inqanaba. Izimvo zakho, ulwazi okanye imiba onkqwenela ukuba iphicothwe yamkelekile, thumela ku - embomaxhosa@live.com
Thursday, April 5, 2012
OoNqaba
Umbuliso,
Ndiyintombi yomXhosa ezingcayo ngemvelaphi yayo. Into nje endibethayo kukungayazi ncakasana le mvelaphi. Ndingu MaNqana mna isiduko yaye kuthiwa sihlobene noJola sisuka sonke kwindlu yakwa Mpondomise. Andinabo ubingqina balonto yaye naxa ndisiva abantu bethetha ngeziduko azange ndakhe ndabava besibiza esam isiduko. Xa ndichazela umntu usuke athi uyaqala ukusiva. Owakhe wasiva athi ndingu Jola. Ndicela undicacisele.
IMPENDULO:
Ewe banyanisile, uliMpondomise uqobo!
Iziduko zamaNqana zezi:
Nqana
Nakisa
Mdanda
Ntsika-zimnyama
Sicamba
Nomakhungela
Sihlobo sikaMona
Amalandula ephethe
Ameyiwa eseya
Ngwanya
Jola!
Kanti uthi uBurns-Ncamashe xa ebonga amaNqana:
AmaNqana kaNgxesha
Abantu abazalana namabululu,
Kusenzel'ukomelez'imikosi yakwaLuthsaba,
Kuba ngamabandl'aphakuphaku,
Kub'agutywa yinkunz'emfene yakwaNkobonkobo,
Iqegu lomshumayeli wakwaNonzwakazi kaMzimba
5 comments:
- AnonymousJanuary 18, 2013 at 12:29 AM
Enkosi maNqana Mdanda Nakisa Nomakhungela Mfaz'obelenye phesha kumlando uchukumise nam lo untlok'ilukhuni, usinge ngqo kulandawo ifele ithole. Nam ndinguNqana uNakisa iMpondomise elihle umntwana wenkwakhwa inkaba yam yaqhawulwa uqhushekwa kulamhlaba wase Lady Frere kuBengu kodwa zithi ingwevu ngokomnombo siphuma eMampondomiseni kulaMhlaba wakuTsolo saze ke saphambukela apha kuloBengu.Camagu ngenkcazelo engaka inene le blog ngumthombo wolwazi, ndithi maz'enethole, ndisatshayaReplyDeleteReplies
- AnonymousOctober 11, 2014 at 4:25 PM
wow Mntakwethu ndinguDosini Mnqabashe Engcobo kwilali yaseLucwecwe eMBODelete
nanku uLUYANDA MEHLO linqana eUGIE ndiyanikhangela maNQANA nitshonephina? uphina umzi wamanqana amanyeneyo bethun?ReplyDelete
- AnonymousMarch 24, 2014 at 5:31 AM
Molweni BathunaReplyDelete
Igama lam ngu Phumla ndihlala e Western Cape. Mna ndingu Mamnqarhwane, u Ziduli, u Hlab'ilawu, u Hintsabe ndiphelele ke apho xa ndizithutha. Ndicela ingcombolo ngomnombo wama Nqarhwane enkosi!
Ingama lam ndingu siyabonga u jola iindinde ivelaphi ka jola, oojola bhasuka e gambia inde kakhulu.ReplyDelete


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 Ke kaloku kwakukho ndoda ithile yaseRamatayim-tsofi+ yommandla weentaba wakwaEfrayim,+ yaye igama layo yayinguElikana,+ unyana kaYeroham, unyana kaElihu, unyana kaTohu, unyana kaTsufi,+ umEfrayim.
2 Kwaye yayinabafazi ababini, igama lomnye linguHana, negama lomnye linguPenina. UPenina ke waba nabantwana, kodwa uHana wayengenabantwana.+
3 Kwaye iminyaka ngeminyaka loo ndoda yayinyuka ivela kwisixeko sakowayo ukuya kuqubuda+ nokubingelela kuYehova wemikhosi eShilo.+ Babengababingeleli bakaYehova+ apho ke oonyana bakaEli ababini, uHofeni noFinehasi.+
4 Kwathi ke kwaba yimini yokuba uElikana abingelele, yaye wanika uPenina umfazi wakhe nabo bonke oonyana bakhe neentombi zakhe izabelo;+
5 kodwa uHana wamnika isabelo sasinye. Noko ke wayethanda+ uHana, yaye, ke yena uYehova, wayesivalile isibeleko sakhe.+
6 Nomfazi owayesukuzana naye wamqumbisa+ kakhulu ukuze amenze azive ephazamisekile ngenxa yokuba uYehova wayesivalile isibeleko sakhe.
7 Kwaye leyo yindlela awayesenza ngayo iminyaka ngeminyaka,+ ngokufuthi kangangoko enyukela endlwini kaYehova.+ Leyo yindlela awayemqumbisa ngayo, kangangokuba wayelila aze angadli.
8 Waza uElikana indoda yakhe wathi kuye: “Hana, kutheni ulila nje, yaye kutheni ungadli nje, kwaye kutheni intliziyo yakho imbi nje?+ Andilungile na kuwe ngaphezu koonyana abalishumi?”+
9 Ngoko uHana wasukuma emva kokuba bedlile eShilo nasemva kokusela, ngoxa uEli umbingeleli wayehleli esihlalweni ngasemgubasini wetempile+ kaYehova.
10 Yaye wawukrakra umphefumlo wakhe,+ waza wathandaza kuYehova+ walila kakhulu.+
11 Wahlabela mgama wenza isibhambathiso+ wathi: “Owu Yehova wemikhosi, ukuba nakanjani na uthe wayikhangela inkxwaleko yekhobokazana lakho+ waza okunene wandikhumbula,+ ungalilibali ikhobokazana lakho uze okunene ulinike ikhobokazana lakho inzala eyinkwenkwe, ndiza kuyinikela kuYehova yonke imihla yobomi bayo, nencakuba ayiyi kufika entlokweni yayo.”+
12 Ngoxa wayesolula+ ukuthandaza kwakhe phambi koYehova, uEli wayemondele emlonyeni.
13 Ke yena uHana, wayethethela entliziyweni yakhe;+ kwakubebezela imilebe kuphela, ilizwi lakhe lingavakali. Kodwa uEli wacinga ukuba unxilile.+
14 Ngoko uEli wathi kuye: “Kuya kude kube nini na unxila?+ Yisuse iwayini yakho kuwe.”
15 Wamphendula ke uHana waza wathi: “Hayi, nkosi yam! Ndingumfazi obandezelekileyo emoyeni; andiselanga wayini nasiselo sinxilisayo, koko ndiphalaza umphefumlo wam phambi koYehova.+
16 Musa ukulenza ngathi lingumfazi olitshivela+ ikhobokazana lakho, kuba kungenxa yokuxhalaba kwam nengqumbo yam enkulu ukuba mandithethe kude kube ngoku.”+
17 Wandula ke waphendula uEli waza wathi: “Hamba ngoxolo,+ yaye ngamana uTHIXO kaSirayeli angenza ngokwesibongozo sakho osicelileyo kuye.”+
18 Wathi ke yena: “Isicakakazi sakho masifumane ubabalo emehlweni akho.”+ Wahamba ke umfazi lowo, wadla,+ nobuso bakhe ababi saba bobuxhalabileyo.+
19 Bandula ke bavuka ekuseni baqubuda phambi koYehova, ekwathi emva koko babuya baza bafika endlwini yabo eRama.+ Ke kaloku uElikana waba neentlobano zokwazana+ noHana umfazi wakhe, waza uYehova waqala ukumkhumbula.+
20 Ngoko kwathi ekupheleni konyaka uHana wamitha, wazala unyana, wambiza ngokuba nguSamuweli igama lakhe,+ ngokuba wayesithi, “ndimcele+ kuYehova.”
21 Ekuhambeni kwexesha indoda uElikana yenyuka nayo yonke indlu yayo isiya kubingelela kuYehova umbingelelo waminyaka+ le nomnikelo wayo wesibhambathiso.+
22 Ke yena uHana, akenyukanga,+ kuba wayethe kwindoda yakhe: “Kamsinya nje yakuba ilunyulwe inkwenkwe,+ ndimele ndiyizise, yaye imele ibonakale phambi koYehova ize ihlale khona ixesha elingenammiselo.”+
23 UElikana indoda yakhe+ wathi ke kuye: “Yenza okulungileyo emehlweni akho.+ Hlala ekhaya ude uyilumle. Kuphela ngamana uYehova angaliphumeza ilizwi lakhe.”+ Ngoko umfazi wahlala ekhaya waza wancancisa unyana wakhe wada wamlumla.+
24 Ngako oko kwakamsinya nje akuba emlumle, wenyuka naye, kunye nenkunzi yenkomo eminyaka mithathu ubudala ne-efa enye yomgubo nengqayi enkulu yewayini,+ waza wangena endlwini kaYehova eShilo.+ Kwaye inkwenkwe yayikunye naye.
25 Bandula ke bayixhela inkunzi yenkomo baza inkwenkwe leyo bayizisa kuEli.+
26 Wathi yena: “Ndiyangxengxeza, nkosi yam! Ngobomi bomphefumlo wakho,+ nkosi yam, ndingulaa mfazi wayemi kunye nawe kule ndawo ethandaza kuYehova.+
27 Ndandithandaza ngokubhekisele kule nkwenkwe ke ukuba uYehova andinike isibongozo+ endasicelayo kuye.+
28 Nam ke, ndibolekise ngayo kuYehova.+ Yonke imihla yokubakho kwayo, ingocelelwe uYehova.”
Waza yena waqubuda apho kuYehova.+
Yithumele
Yithumele
1 Samuweli 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=9&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UKUNCEDA IINTSAPHO | UKUBA NGUMZALI
Ukunceda Abantwana Bayisebenzise Kakuhle I-Intanethi
INGXAKI
Uva ezindabeni kuthethwa ngabantu abaxhaphazayo abasebenzisa i-Intanethi, abadlwenguli nabantu abathatha iinkcukacha zabantu ngokungekho mthethweni. Njengomzali uxhalabile, kuba kaloku umntwana wakho usoloko esebenzisa i-Intanethi yaye ubonakala engabuqondi ubungozi.
Unokukwazi ukumnceda umntwana wakho ayisebenzise kakuhle i-Intanethi. Kodwa ke, makhe sithethe kuqala ngezinto omele uzazi ngayo.
ONOKUKWENZA
Abantwana bayakwazi ukuyifumana i-Intanethi nakwiselfowuni. Usabalulekile umthetho wokuba ikhompyutha imele ibekwe kwindawo enokubonwa ngumntu wonke ekhayeni. Kodwa umntwana wakho unokungena ngokulula kwi-Intanethi esebenzisa iselfowuni okanye itablet
Abanye abantwana bahlala ixesh’ elide kwi-Intanethi. Intombazana eneminyaka eyi-19 ubudala ithi: “Ndiye ndivule ikhompyutha yam ukuze ndifunde iie-mails kangangemizuzu emihlanu, kodwa ndiphetha sendibukele iividiyo kangangeeyure. Kufuneka ndifunde ukuzibamba.”
Abantwana bayisebenzisa i-Intanethi ngaphezu kokuba bekumele kube njalo. Abantu abakhohlakeleyo bayakwazi ukuqokelela imiyalezo neefoto zabantu kwi-Intanethi ukuze bazi okuqhubeka ebomini babo, njengokuba bahlala phi, bafunda phi nokuba kunini apho behleli bodwa.
Abanye abantwana abazi ukuba izinto abazibhalayo kwi-Intanethi zinokubajikela. Oko ukufaka kwi-Intanethi kuhlala kuhleli. Ngokomzekelo, kusenokwenzeka ukuba izinto ezilihlazo ezibhalwe kwi-Intanethi okanye iifoto, zibhaqwe ngumqeshi ophanda ngemvelaphi yaloo mntu ufuna umsebenzi.
Phezu kwezinto omele uzilumkele nge-Intanethi khumbula oku: I-Intanethi asilotshaba. Kodwa into efaka engxakini, kukuyisebenzisa kakubi.
ONOKUKWENZA
Mfundise umntwana wakho izinto ezimele zize kuqala nendlela yokusebenzisa ixesha. Umntwana wakho ufanele azazi izinto eziza kuqala. Ukuhlala nentsapho, ukwenza umsebenzi wesikolo nokusebenza ekhaya kubaluleke ngaphezu kokuchith’ ixesha kwi-Intanethi. Ukuba umntwana wakho usoloko ekwi-Intanethi, umele umbekele imiqathango.
Mfundise umntwana wakho ukuba acingisise ngaphambi kokuba abhale izinto kwi-Intanethi. Mncede akwazi ukuzibuza imibuzo enjengethi, Ngaba le nto ndiza kuyibhala iza kumkhathaza omnye umntu? Le foto ndiyifakayo ayizukulingcolisa na igama lam? Andizukuhlazeka na xa abazali bam nabanye abantu abadala bebona ifoto okanye endikubhalileyo kwi-Intanethi? Baza kundithatha njengomntu onjani xa bezibona ezo zinto? Bendiza kucinga ntoni mna ngomntu obhala okanye ofaka iifoto ezinjalo?
Fundisa umntwana wakho ukuba asiyomithetho kuphela ebalulekileyo
“Abantwana bayazi ukusuka nokuhlala iteknoloji kanti abazali bona bazi ngobomi”
Umzali akunyanzelekanga ukuba ayazi ukusuka nokuhlala i-Intanethi ukuze ancede umntwana, kodwa eyona nto ifunekayo kukumqeqesha ukuba ayisebenzise kakuhle. Oku kuyafana noko kwathethwa nguParry Aftab oyingcali yokusetyenziswa kwe-Intanethi ngokukhuselekileyo, esithi: “Abantwana bayazi ukusuka nokuhlala iteknoloji kanti abazali bona bazi ngobomi.”
Funda Okungakumbi
Zisebenzise Kakuhle IiWebhsayithi Zokuncokola
Hlala ukhuselekile xa usebenzisa iiwebhsayithi zokuncokola.
Yintoni Endimele Ndiyazi Ngokubhalelana Ngefowuni?
Iisms zinokubonakalisa ubuhlobo onabo nabantu kunye nendlela abanye abakujonga ngayo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
37 Ke kaloku uYakobi wahlala ezweni lokuphambukela kukayise,+ ezweni lakwaKanan.+
2 Yiyo le ke imbali kaYakobi.
UYosefu,+ xa wayeneminyaka elishumi elinesixhenxe ubudala, wayesalusa umhlambi wezimvu+ kunye nabantakwabo, yaye, ekubeni wayeseyinkwenkwana, wayekunye noonyana bakaBhiliha+ noonyana bakaZilipa,+ abafazi bakayise. Ngoko uYosefu wazisa ingxelo embi ngabo kuyise.+
3 Yaye uSirayeli wayemthanda uYosefu ngaphezu kwabo bonke abanye oonyana bakhe,+ kuba wayengunyana wasebudaleni bakhe; waza ke wamenzela isambatho eside, esinjengehempe nesinemigca.+
4 Bakubona abantakwabo ukuba uyise wayemthanda ngaphezu kwabo bonke abantakwabo, bamthiya,+ baza ababa sathetha ngoxolo naye.+
5 Kamva uYosefu waphupha waza wabaxelela abantakwabo,+ baza bafumana isizathu esingakumbi sokumthiya.
6 Wathi kubo: “Ncedani, niliphulaphule eli phupha ndiliphuphileyo.+
7 Yabonani, besibopha izithungu phakathi entsimini, sasuka isithungu sam sema nkqo, zaza ezenu izithungu zasirhangqa, zaqubuda kwisithungu sam.”+
8 Baza bathi abantakwabo kuye: “Ngaba ngokuqinisekileyo uza kuba ngukumkani wethu?+ okanye, Ngaba ngokuqinisekileyo uza kusilawula?”+ Ngoko bafumana isizathu esitsha sokumthiya ngenxa yamaphupha akhe nangenxa yamazwi akhe.
9 Emva koko waphupha elinye iphupha, waza wabalisela abantakwabo esithi: “Yabonani, ndiphinde ndaphupha kwakhona, ndiphuphe ilanga nenyanga neenkwenkwezi ezilishumi elinanye ziqubuda kum.”+
10 Watsho ebalisela uyise kwanabantakwabo, waza uyise wamkhalimela wathi kuye:+ “Liphupha lini na eli uliphuphileyo? Ngaba ngokuqinisekileyo mna kwanonyoko nabantakwenu soza siqubude kuwe na emhlabeni?”
11 Bamkhweletela+ ke abantakwabo, kodwa yena uyise waligcina elo lizwi.+
12 Ke kaloku abantakwabo baya kwalusa umhlambi kayise kufuphi nakwaShekem.+
13 Ethubeni uSirayeli wathi kuYosefu: “Abantakwenu balusa imihlambi kufuphi nakwaShekem, akunjalo na? Yiza, ndikuthume kubo.” Wathi yena kuye: “Ndilapha!”+
14 Ngoko wathi kuye: “Nceda, undiyele khona. Ubone ukuba abantakwenu basaphila na, nokuba umhlambi usaphila na, uze ubuye undazise.”+ Wamndulula ke esuka entilini yaseHebron,+ waya ngakwaShekem.
15 Kamva wafunyanwa yindoda ethile ebhadula endle. Yaza yambuza indoda leyo, isithi: “Ufuna ntoni na?”
16 Wathi: “Ndifuna abantakwethu. Khawuncede undixelele, bayalusela phi na imihlambi?”
17 Yaqhubeka le ndoda yathi: “Bandulukile apha, kuba ndibave besithi, ‘Masiye eDotan.’” Ngoko uYosefu wabalandela abantakwabo waza wabafumana eDotan.
18 Bambona ke esemgama, yaye ngaphambi kokuba asondele kubo benza iyelenqe lokumbulala ngobuqhokolo.+
19 Ngoko bathi omnye komnye: “Khangela! Nankuya esiza laa mphuphi.+
20 Yizani ke ngoko simbulale size simphose komnye wale mihadi yamanzi;+ sithi uqwengwe+ lirhamncwa elikhohlakeleyo. Sibone ke ukuba aya kuphelela phi na loo maphupha akhe.”
21 Akukuva oku uRubhen wazama ukumhlangula esandleni sabo.+ Ngoko wathi: “Masingawubethi siwubulale umphefumlo wakhe.”+
22 Waqhubeka uRubhen esithi kubo: “Musani ukuphalaza gazi.+ Mphoseni kulo mhadi wamanzi usentlango, ningasi sandla ngokunogonyamelo kuye.”+ Injongo yakhe yayikukumhlangula esandleni sabo ukuze ambuyisele kuyise.
23 Kwathi nje akufika uYosefu kubantakwabo, bamhluba uYosefu isambatho sakhe eside, nesambatho eside esinemigca awayesinxibile;+
24 emva koko bamthabatha baza bamphosa emhadini wamanzi.+ Ngelo xesha umhadi lowo wawungenanto; kwakungekho manzi kuwo.
25 Bandula ke bahlala phantsi ukuze badle isonka.+ Xa baphakamisa amehlo abo, bakhangela, babona umkhoko wamaIshmayeli+ owawuvela eGiliyadi, yaye iinkamela zawo zazithwele intlaka emhlophe nebhalsam nentlaka emnandi,+ usendleleni eya kuzothula eYiputa.
26 Wathi ke uYuda kubantakwabo: “Kunangenelo yiphi na ukumbulala umntakwethu, size siligqumelele igazi lakhe?+
27 Yizani sithengise ngaye kumaIshmayeli,+ isandla sethu singabi phezu kwakhe.+ Ngapha koko, ungumntakwethu, inyama yethu.” Ngoko bamphulaphula umntakwabo.+
28 Adlula ke loo madoda amaMidiyan,+ awayengabarhwebi. Ngoko ke bamtsala baza bamnyusa uYosefu emhadini wamanzi,+ bamthengisa uYosefu kumaIshmayeli ngamaqhosha esilivere angamashumi amabini.+ Wona ke amsa uYosefu eYiputa.
29 Kamva uRubhen wabuyela emhadini wamanzi waza wabona engasekho uYosefu emhadini lowo wamanzi. Ngoko ke wazikrazula izambatho zakhe.+
30 Akubuyela kwabanye abantakwabo wadanduluka wathi: “Umntwana akakho! Mna ke—ndosuka ndiye ngaphi na?”+
31 Noko ke, basithabatha isambatho eside sikaYosefu, baxhela inkunzi yebhokhwe baza basithi nkxu ngokuphindaphindiweyo isambatho eside egazini.+
32 Emva koko basithumela isambatho eside esinemigca, basisa kuyise baza bathi: “Sifumene oku. Nceda, uhlolisise+ enoba sisambatho eside sonyana wakho okanye ayisiso kusini na.”+
33 Wasihlolisisa waza wadanduluka wathi: “Sisambatho eside sonyana wam! Umele ukuba uqwengwe lirhamncwa elikhohlakeleyo!+ Ngokuqinisekileyo uYosefu uqwengiwe!”+
34 Wasuka uYakobi wazikrazula iingubo zakhe zokwaleka, wabhinqa irhonya esinqeni sakhe waza waqhubeka emzilele unyana wakhe iintsuku ezininzi.+
35 Babemthuthuzela+ bonke oonyana bakhe nazo zonke iintombi zakhe, kodwa wayengavumi ukuthuthuzeleka, esithi:+ “Ndakude ndihle ndiye kunyana wam eShiyol ndisazilile!” Waqhubeka ke uyise emlilela.
36 Noko ke, amaMidiyan amthengisa eYiputa kuPotifare igosa lenkundla likaFaro,+ intloko yamafanankosi.+
Yithumele
Yithumele
Genesis 37
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=37&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D37%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UVUKANI! AGASTI 2014
Abantu Bangaxolelana Njani?
Abaninzi banomnqweno wokuphathana ngoxolo nemvisiswano kunye nabamelwane babo, kodwa ukungabi naxolo neemvakalelo ezikhathazayo kuyaphazamisa. Singazilungisa njani iingxabano zethu ngoxolo?
Abantu Bangaxolelana Njani?
Imigaqo eseBhayibhileni iye yanceda abantu ababekade beziintshaba ukuba babe noxolo bade babe ngabahlobo.
Okwenzeka Ehlabathini
Oko kuthethwa ngako: ukuyeka ukusebenzisa iincwadi ezikolweni naseYunivesithi, ipetroli “eluhlaza” ekuthiwa ibangele ungcoliseko lomoya olubulalayo, namahlelo obuKristu apho abantu abaninzi bengazange bayifunde iBhayibhile.
Indlela Yokuthi “Hayi”
Kuthekani ukuba umntwana wakho ukuqhatha ngokukhwina okanye ngokukucenga?
“Qwalaselani Ngenyameko Iintaka”
Wayefundisa ntoni uYesu xa wathetha oku?
UWilliam Whiston
“Wayeka ukuduma kwezonqulo waza wathiywa”—kwakutheni?
Amaphupha Awayevela KuThixo
Ngaba uThixo usebenzisa amaphupha ukuze athethe nathi namhlanje?
Iphiko Lebhabhathane Elifunxa Imitha Yelanga
Kubandakanyeke okungakumbi kunombala nje omnyama wamaphiko ebhabhathane.
Izinto Ezingakumbi Ezifumaneka Kwi-intanethi
Ndingathetha Njani Nabazali Bam Ngemithetho Abandibekela Yona?
Ubuchule bokuthetha nokuphulaphula kakuhle bungakunceda uthenjwe ngabazali kwaye ufumane inkululeko engakumbi.
Ngaba Sifanele Sahlukane?—Inxalenye 1
Umtshato liqhina elifanele lihlale lihleli. Ngoko ke, ukuba unamathandabuzo ngalo mntu uthandana naye, musa ukungayihoyi loo nto!
Oko Kuthethwa Lulutsha Ngokuhlala Usempilweni
Ngaba ukufumanisa kunzima ukutya ngokusempilweni nokujima? Kule vidiyo, ulutsha lubaliselana ngezinto oluzenzayo ukuze luhlale lusempilweni.
Ikhadi LeBhayibhile LikaFaro
Ngaba uFaro waseYiputa wasinda xa umkhosi wakhe watshona kuLwandle Olubomvu?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Onke ke amaSirayeli, abhaliswa ngokwemilibo yawo yokuzalwa;+ nango ebhalwe kwiNcwadi yooKumkani bakaSirayeli. Kwaye uYuda wathatyathelwa ekuthinjweni+ eBhabhiloni ngenxa yokungathembeki kwakhe.
2 Bona abemi bokuqala ababeselifeni labo ezixekweni zabo yayingamaSirayeli,+ ababingeleli,+ abaLevi+ namaNethini.+
3 Yaye eYerusalem+ kwakuhlala abathile koonyana bakaYuda+ nabathile koonyana bakaBhenjamin+ nabathile koonyana bakaEfrayim nabakaManase:
4 yayingu-Utayi unyana ka-Amihudi unyana kaOmri unyana kaImri unyana kaBhani, oonyana bakaPeretse+ unyana kaYuda.+
5 KumaShilo,+ nguAsaya izibulo noonyana bakhe.
6 Koonyana bakaZera,+ nguYewuweli, nabantakwabo ababengamakhulu amathandathu anamashumi asithoba.
7 Koonyana bakaBhenjamin, nguSalu unyana kaMeshulam unyana kaHodaviya unyana kaHasenuwa,
8 noIbheneya unyana kaYeroham, noElaha unyana kaUzi unyana kaMikeri, noMeshulam unyana kaShefatiya unyana kaRehuweli unyana kaIbheniya.
9 Abantakwabo ngokweenzala zabo babengamakhulu asithoba anamashumi mahlanu anesithandathu. Onke loo madoda ayeziintloko ngokwezindlu zookhokho bawo.
10 Kubabingeleli yayinguYedaya noYehoyaribhi noYakin,+
11 noAzariya+ unyana kaHilekiya unyana kaMeshulam unyana kaTsadoki unyana kaMerayoti unyana ka-Ahitubhi, inkokeli yendlu yoTHIXO oyinyaniso,
12 noAdaya unyana kaYeroham unyana kaPashure unyana kaMalekiya, noMahasayi unyana ka-Adiyeli unyana kaYazera unyana kaMeshulam unyana kaMeshilemiti+ unyana kaImere,
13 nabantakwabo, iintloko zendlu yookhokho babo, iwaka elinamakhulu asixhenxe anamashumi amathandathu, amadoda anamandla enobuchule+ emsebenzini wenkonzo wendlu yoTHIXO oyinyaniso.
14 KubaLevi kwakukho uShemaya unyana kaHashubhi unyana ka-Azerikam unyana kaHashabhiya+ koonyana bakaMerari;
15 noBhakebhakare, uHereshe noGalali, noMataniya+ unyana kaMikha+ unyana kaZikri+ unyana ka-Asafu,+
16 no-Obhadiya unyana kaShemaya+ unyana kaGalali unyana kaYedutun,+ noBherekiya unyana ka-Asa unyana kaElikana, owayehlala emizini yamaNetofa.+
17 Abagcini-masango+ yayinguShalum+ noAkubhi noTalemoni noAhiman nabantakwabo uShalum intloko,
18 kwade kwaba lelo xesha esesangweni likakumkani+ ngasempuma. Aba yayingabagcini-masango eenkampu zoonyana bakaLevi.+
19 Yena uShalum unyana kaKore unyana kaEbhiyasafu+ unyana+ kaKora+ nabantakwabo ngokwendlu yooyise amaKora,+ wayephethe umsebenzi wenkonzo, bengabagcini-mnyango wentente,+ nooyise babephethe intente kaYehova, bengabagcini-sango.
20 YayinguFinehasi+ unyana kaEleyazare+ owayeyinkokeli yabo ngaphambili. UYehova wayenaye.+
21 UZekariya+ unyana kaMeshelemiya wayengumgcini-sango ekungeneni kwentente yokuhlangana.
22 Bonke abo bakhethwayo njengabagcini-masango ngasembundwini wocango babengamakhulu amabini aneshumi elinesibini. Babebhaliwe+ ngokwemilibo yokuzalwa+ kwabo emizini yabo. Aba bamiselwa nguDavide+ nanguSamuweli imboni+ kwisigxina sabo sentembeko.+
23 Bona noonyana babo babengabalindi emasangweni endlu kaYehova, endlwini yentente.+
24 Kumacala omane babekho abagcini-masango, ngasempuma,+ ngasentshona,+ ngasemntla+ nangasemzantsi.+
25 Abantakwabo babesiza emizini yabo imihla esixhenxe,+ amaxesha ngamaxesha, kunye nabo.
26 Kuba kwisigxina sentembeko kwakukho amadoda amane anamandla abagcini-masango. BabengabaLevi, ababephethe kumagumbi okudlela+ nobuncwane+ bendlu yoTHIXO oyinyaniso.
27 Yaye babechitha ubusuku bejikeleza indlu yoTHIXO oyinyaniso; besenza inkonzo yokulinda,+ begcina nesitshixo, ukuze bavule rhoqo kusasa.+
28 Abathile kubo babephethe iimpahla+ zenkonzo, kuba babezibala ekuzingeniseni kwabo baze bazibale nasekuzikhupheni kwabo.
29 Abathile kubo yayingamadoda ayemiselwe phezu kweempahla naphezu kwazo zonke iimpahla ezingcwele+ naphezu komgubo ocolekileyo+ newayini+ neoli+ nentlaka yokuqhumisa+ neoli yebhalsam.+
30 Abathile koonyana bababingeleli babengabenzi bomxube wezithambiso+ weoli yebhalsam.
31 Ibe uMatitiya wabaLevi, owayelizibulo likaShalum+ umKora, wayekwisigxina sentembeko kwizinto ezibhakwe ngeepani.+
32 Abathile koonyana bamaKohati, abantakwabo, babengabaphathi kwizonka ezikroziswayo,+ ukuze asilungiselele isabatha ngesabatha.+
33 Ezi yayiziimvumi,+ iintloko zooyise babaLevi kumagumbi okudlela,+ nezazikhululekile kwizabelo zazo;+ kuba imini nobusuku kwakuyimbopheleleko yazo ukuba semsebenzini.+
34 Zizo ezi iintloko zooyise babaLevi ngokweenzala zazo, amadoda aziintloko. Ezi zezo zazihlala eYerusalem.+
35 EGibheyon+ kwakuhlala uYeyeli, uyise kaGibheyon. Igama lomfazi wakhe lalinguMahaka.
36 Unyana wakhe wamazibulo yayinguAbhedon, noTsure noKishe noBhahali noNere noNadabhi,
37 noGedore noAhiyo noZekariya+ noMikeloti.
38 Ke yena uMikeloti, wazala uShimeyam. Ngokwenene ngabo abahlala phambi kwabantakwabo eYerusalem kunye nabantakwabo.
39 Ke yena uNere,+ wazala uKishe;+ uKishe wazala uSawule;+ uSawule wazala uYonatan+ noMaleki-shuwa+ noAbhinadabhi+ noEshbhali.+
40 Unyana kaYonatan yayinguMeribhi-bhahali.+ Ke yena uMeribhi-bhahali, wazala uMika.+
41 Bona oonyana bakaMika yayinguPiton noMeleki noTareya noAhazi.+
42 Ke yena uAhazi, wazala uYara; uYara wazala uAlemete noAzimaveti noZimri. UZimri wazala uMotsa.
43 Ke yena uMotsa, wazala uBhineya noRefaya+ unyana wakhe, uEleyasa unyana wakhe, uAzeli unyana wakhe.
44 UAzeli wayenoonyana abathandathu, yaye ngawo la amagama abo: uAzerikam, uBhokeru noIshmayeli noShehariya no-Obhadiya noHanan. Abo yayingoonyana baka-Azeli.+
Yithumele
Yithumele
1 Kronike 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ISIERRA LEONE NEGUINEA
Ndafumana Into Ebhetele Kuneedayimani
UTamba Josiah
WAZALWA Ngo-1948
WABHAPTIZWA Ngo-1972
INGXELO YOBOMI Wayephangela kwimigodi yedayimani ngaphambi kokungena enyanisweni. Ngoku ukwiKomiti yeSebe yaseSierra Leone.
NDANDIPHANGELA kwenye inkampani yemigodi yaseBritani eTongo Fields, ngo-1970, ummandla oneedayimani kumntla weKenema. Xa ndinexesha ndandizikhangelela idayimani. Xa ndiye ndayifumana, ndandinxiba kakuhle, ndihambe ndiyokuthengisa loo matye exabiso eKenema ndize ndizonwabele.
Ngo-1972 ndadibana namaNgqina kaYehova aza andifundela iBhayibhile. Emva kweenyanga ezintlanu, ndakufanelekela ukubhaptizwa. Ndandingenazo iintsuku emsebenzini, ngoko ndacela omnye endiphangela naye ukuba andibambele, ukuze ndiye kubhaptizwa kwindibano yesithili. Wathi angandibambela kuphela ukuba ndimnika umvuzo weveki yonke. Imali yayingeyonto xa ndiyithelekisa nokubhaptizwa kwam, ngoko kwaba lula ukuvuma. Ekubuyeni kwam, wathi mandiyigcine naloo mali, kuba ukukhonza uThixo yeyona nto ibalulekileyo. Kwiinyanga ezintandathu emva koko, ndawushiya loo msebenzi wawundihlawula imali eninzi ukuze ndiziqwebele ubuncwane ezulwini njengovulindlela okhethekileyo.—Mat. 6:19, 20.
Kangangeminyaka eyi-18, ndandinguvulindlela okhethekileyo nomveleli wesiphaluka kwiindawo ezahlukeneyo. Ekuhambeni kwexesha, ndatshata uChristiana, inkosikazi ethembekileyo nendixhasayo. Sasikelelwa ngentombi egama linguLynette.
Ndandikade ndiphupha ngokufumana iidayimane zokwenene, kodwa ngoku ndifumene into engaphaya, inyaniso ngoYehova neentsikelelo zokumkhonza
Ebudeni bemfazwe eSierra Leone, mna nenkosikazi sasingoovulindlela eBo, ummandla ozele yimigodi yedayimani. Apho safumana iidayimani zokomoya—abafundi abangamaKristu okwenene. Kwiminyaka nje emine, ibandla lethu landa ngeepesenti ezingaphezu kwe-60. Ngoku iBo inamabandla amathathu akhulayo.
Ngo-2002, ndafumana isimemo sokuba kwiKomiti yeSebe yaseSierra Leone. Mna noChristiana sihlala kufuphi neBheteli. Ndivuka ndiye kusebenza eBheteli, ngoxa inkosikazi inguvulindlela okhethekileyo. ULynette naye useBheteli kwaye usebenza nabaguquleli besiKrio.
Ndandikade ndiphupha ngokufumana iidayimane zokwenene, kodwa ngoku ndifumene into engaphaya, inyaniso ngoYehova neentsikelelo zokumkhonza. Ndanceda nabantu abayi-18 ukuba babe ngamaKristu. UYehova uye wandisikelela kakhulu.


text:
Eyesi-3—Yenza Umthambo
“Ukuba ukwenza umthambo bekuyipilisi, ibiza kuba yeyona pilisi inikwa abantu ngoogqirha ehlabathini.” (IEmory University School of Medicine) Kuzo zonke izinto esizenzayo ukuze sibe sempilweni zimbalwa eziluncedo njengokwenza umthambo.
Zimisele. Ukwenza umthambo kunokukwenza wonwabe, ukwazi ukucinga, ube namandla, ukhuthale yaye kona kunye nokutya kakuhle kunokukwenza ukwazi ukulawula ubungakanani bomzimba. Umthambo akufuneki ubaxwe ukuze usebenze. Ukwenza umthambo ngamaxesha athile evekini kunokuba yingenelo.
Ukunkcunkca, ukuhamba ngokukhawuleza, ukukhwela ibhayisekile nokudlala imidlalo—ukuze intliziyo yakho ibethe ngokukhawuleza nokuze ubile—kunokwenza ungakhawulezi udinwe kuze kuthintele ukuhlaselwa sisifo sentliziyo nokufelwa licala. Ukwenza umthambo, nokuphakamisa iintsimbi kunokukunceda uqinise amathambo, izihlunu, iingalo nemilenze. Kwakhona ukwenza umthambo kunceda inkqubo yakho yokucola ukutya isebenze kakuhle nto leyo elawula ubungakanani bomzimba.
Unokukuthanda ukwenza umthambo
Hamba. Ukwenza umthambo kuyingenelo enoba umdala kangakanani yaye akunyanzelekanga ukuba ube lilungu leqela elithile lomthambo. Ukuhamba ngeenyawo kunokusebenzisa imoto, ibhasi okanye ikhetshi linyathelo ofanele ulithabathe. Hamba ngeenyawo kunokuba usebenzise imoto. Bazali, khuthazani abantwana benu ukuba badlale imidlalo yangaphandle. Imidlalo enjalo yomeleza imizimba yabo ize iyenze ikwazi ukusebenza kakuhle nto leyo engakwaziyo ukwenzeka xa bedlala imidlalo behleli phantsi, njengemidlalo yevidiyo.
Enoba uqale umdala kangakanani, unokungenelwa ngokwenza umthambo. Ukuba umdala okanye uneengxaki zempilo yaye ubukade ungenzi mthambo, kuya kuba kuhle ukuba uthethe nogqirha ngaphambi kokuba uqalise umthambo. Kodwa ke wenze! Umthambo owenziwa ngokuthe ngcembe nongabaxwayo unokunceda nabona bantu badala balondoloze izihlunu namathambo abo. Kwakhona kunokubanceda bangawi lula.
URustam ekuthethwe ngaye kwinqaku lokuqala kolu ngcelele wancedwa kukwenza umthambo. Kwiminyaka esixhenxe edluleyo, yena nenkosikazi yakhe baqalisa ukubaleka ntsasa nganye iintsuku ezintlanu ngeveki. Uthi: “Ekuqaleni sasidla ngokukhangela izizathu zokungavuki. Kodwa ukubakho komntu obaleka naye kwasikhuthaza. Ngoku sibaleka rhoqo yaye siyakuthanda.”


text:
UVUKANI! MATSHI 2013
Indlela Yokuba NguTata Olungileyo
Ootata abaninzi bafumnise ukuba bangenelwa ngakumbi xa besebebenzisa amacebiso asuka eBhayibhileni.
Okwenzeka Ehlabathini
Izinto ekuthethwa ngazo: ukuphelisa indlala, uxinezeleko emsebenzini, kunye nendlela umoya waseTshayina omdaka ngayo.
Indlela Yokuba Ngutata Olungileyo
Funda imigaqo yeBhayibhile emihlanu enokukunceda ube ngutata onothando nobancedayo abantwana bakhe.
Ixhama—Isilwanyana Esikhulu Sasehlathini
Uya kumangaliswa ziimpawu ezikhethekilleyo zesi silwanyana sikhulu nesinamandla.
IPhonografi
Ukuba unomnqweno wokukholisa uThixo, khawuzivele ukuba uvakalelwa njani ngephonografi.
Indlela Yokumisela Umntwana Wakho Ofikisayo Imithetho
Yintoni onokuyenza xa umntwana wakho esoloko engayithandi imithetho oyibekayo?
URobert Boyle
Wayesisifundiswa ngemichiza, inzululwazi yaye enokholo olomeleyo kuThixo nakwiBhayibhile.
Amehlo Anorhatyazo Esigcawu Esitsiba-tsibayo
Sikwazi njani esi sigcawu ukubala umgama ochanileyo esifanele siwutsibe? Kutheni abaphandi befuna ukukopa ubuchule baso?
Izinto Ezingakumbi Ezifumaneka Kwi-intanethi
Ndinokuyeka Njani Ukuzibekela Amangomso Izinto?
Funda ngamacebiso endlela yokuyeka ukuzibekel’ amangomso izinto!
ULote Nentsapho Yakhe—Ibali Elinemifanekiso
Zikhuphelele eli bali uze ubone oko unokukufunda kuLote nentsapho yakhe.


text:
Imibuzo Evela Kubafundi
Kwiminyaka edluleyo, iimpapasho zethu bezidla ngokuthetha ngezinto eziyimifuziselo nezokoqobo. Noko ke, kunqabile ukuyibona loo nto ngoku. Kutheni kunjalo nje?
IMboniselo yesiNgesi kaSeptemba 15, 1950, yacacisa “umfuziselo” kunye “nento yokoqobo.” Yathi umfuziselo ngumntu, isiganeko okanye into ekuthethwa ngayo eBhayibhileni emela umntu okanye into ebalulekileyo yexesha elizayo. Into yokoqobo yona ngumntu, isiganeko okanye into ekuthethwa ngayo eBhayibhileni emelwa ngumfuziselo. Umfuziselo wawukwabizwa ngokuba sisithunzi ize into yokoqobo yona ibizwe ngokuba sisiqu.
Ngaphambili, iincwadi zethu bezisithi amadoda nabafazi abathembekileyo abanjengoDebhora, uElihu, uYifeta, uYobhi, uRahabhi, uRebheka, nabanye abaninzi babefuzisela abathanjiswa okanye “isihlwele esikhulu.” (ISityhilelo 7:9) Ngokomzekelo, besisithi uYifeta, uYobhi, noRebheka babefuzisela abathanjiswa, aze uDebhora noRahabhi bafuzisele isihlwele esikhulu. Kodwa ke, asisayibeki ngolo hlobo ngoku. Ngoba kutheni?
IZibhalo ziyatsho ukuba abanye abantu ekuthethwa ngabo eBhayibhileni babefuzisela umntu okanye into ebalulekileyo yexesha elizayo. Ngokomzekelo, kumaGalati 4:21-31, umpostile uPawulos uthetha ‘ngesiganeko esingumfuziselo’ esibandakanya abafazi ababini. Owokuqala, yayinguHagare, isicakakazi sika-Abraham. UPawulos ubonisa ukuba lo mfazi wayemela uhlanga lwakwaSirayeli, olwalukhonza uYehova ngokuthobela uMthetho kaMoses. Owesibini, ngumfazi ka-Abraham, uSara, obizwa ngokuba ‘ngumfazi okhululekileyo.’ Wayefuzisela umfazi kaThixo, oko kukuthi inxalenye esezulwini yentlangano kaThixo. UPawulos uphinda athethe ngeendlela uYesu awayefana ngazo noMelkitsedeki owayengukumkani ongumbingeleli. (Hebhere 6:20; 7:1-3) Ukongezelela, uPawulos uthetha ngeendlela umprofeti uIsaya noonyana bakhe abafana ngazo noYesu nabathanjiswa. (Hebhere 2:13, 14) UYehova waphefumlela uPawulos ukuba abhale yonke le ngxelo ukuze siqiniseke ukuba le mifuziselo nezinto zokoqobo zichanile.
Kodwa ke, naxa iBhayibhile isithi umntu othile ungumfuziselo, asimele sicinge ukuba zonke iinkcukacha okanye zonke iziganeko ezenzeke ebomini bakhe zimela into enkulu yexesha elizayo. Ngokomzekelo, uPawulos uthi uMelkitsedeki ufuzisela uYesu. Kodwa akukho kwanto ayithethayo uPawulos ngokuzisa kukaMelkitsedeki isonka newayini kuAbraham emva kokuba oyise ookumkani abane. Ngoko iZibhalo azisiniki sizathu sokucinga ukuba kukho intsingiselo efihliweyo kweso siganeko.—Genesis 14:1, 18.
Kwiminyaka engamakhulu emva kokufa kukaKristu, abanye ababhali benza impazamo enkulu. Phantse zonke iingxelo zeBhayibhile bazenza zayimifuziselo. IThe International Standard Bible Encyclopaedia ithi xa ichaza iimfundiso zikaOrigen, uAmbrose noJerome: “Babeyizingela de bayifumane le mifuziselo, kuzo zonke iziganeko ezikwiZibhalo, enoba zizinto ezingenamsebenzi kangakanani. Kwanezona meko zilula neziqhelekileyo kwakucingwa ukuba ziqulethe iimfundiso [ezifihlakeleyo] . . . , nkqu nenani leentlanzi eziyi-153 ezazibanjwe ngabafundi ngobusuku ekwabonakala ngabo uMsindisi—abanye baye babila besoma bekhangela intsingiselo yalo!”
Omnye umbhali, uAugustine waseHippo, wathi ingxelo yeBhayibhile ethetha ngokondla kukaYesu amadoda ayi-5 000 ngezonka zerhasi ezintlanu neentlanzi ezimbini yayifuzisela into ethile. Wathi ezi zonka zintlanu zazimela iincwadi ezintlanu zokuqala zeBhayibhile. Ekubeni irhasi yayijongelwa phantsi kunengqolowa, wayesithi “iTestamente Endala” yayingaphantsi “kwiTestamente Entsha.” Kwakhona, wabonisa ukuba iintlanzi ezimbini zazimela ukumkani nombingeleli. Omnye umphengululi wathi ukuthenga kukaYakobi ubuzibulo bukaEsawu ngesityu esibomvu kwakufuzisela ukuthenga kukaYesu ithemba lasezulwini ngegazi lakhe elibomvu!
Umel’ ukuba uyasiqonda isizathu sokuba kube nzima ukuzikholelwa ezi ngcaciso. Thina bantu asinakwazi ukuba ziziphi iingxelo zeBhayibhile ezifuziselayo nezingafuziseliyo. Ngoko, yintoni ekububulumko ukuyenza? Xa iZibhalo zisithi umntu, isiganeko okanye into ingumfuziselo wento yexesha elizayo, siyayamkela loo ngcaciso. Kodwa ke, asimele sithi ingxelo yeBhayibhile iyafuzisela xa iZibhalo zingatsho.
Ngoko ke, sinokuncedakala njani kwiinkcukacha neengxelo esizifumana eBhayibhileni? Umpostile uPawulos wathi: “Zonke izinto ezabhalwa kwixesha langaphambili zabhalelwa ukuyalela thina, ukuze ngonyamezelo lwethu nangentuthuzelo yeZibhalo sibe nethemba.” (Roma 15:4) UPawulos wayebhalela amaKristu athanjisiweyo enkulungwane yokuqala, ewaxelela indlela ezinokuwanceda ngayo iingxelo zeBhayibhile. Noko ke, ukususela ngelo xesha, onke amaKristu, kuquka “ezinye izimvu,” aye afunda lukhulu kwiZibhalo.—Yohane 10:16; 2 Timoti 3:1.
Ngoko, iingxelo ezininzi zeBhayibhile azibhekiseli kuphela kubathanjiswa, ‘kwezinye izimvu,’ okanye kumaKristu awayephila ngexesha elithile embalini. Kunoko, ziye zanceda bonke abakhonzi bakaThixo, abakudala nabangoku. Ngokomzekelo, intlungu kaYobhi ayifuziseli nje kuphela izinto ezibuhlungu ezehlela abathanjiswa ebudeni beMfazwe Yehlabathi I. Abantu bakaThixo abaninzi, amadoda nabafazi, abathanjisiweyo ‘nabezinye izimvu,’ baye behlelwa zizinto ezibuhlungu njengoYobhi, ibe kubancedile ukufunda ngaye. Baye bayibona “nendlela uYehova awambuyekeza ngayo [uYobhi], ngokuba uYehova unomsa omkhulu nenceba.”—Yakobi 5:11.
Kumabandla esikuwo, kukho oodade abakhulileyo nabathembekileyo njengoDebhora, kunye nabadala abasebatsha abanobulumko njengoElihu. Kukho noovulindlela abazimiseleyo nabakhaliphe njengoYifeta, kunye namadoda nabafazi abathembekileyo abanyamezele njengoYobhi. Siyambulela uYehova kuba eye waqinisekisa ukuba “zonke izinto ezabhalwa kwixesha langaphambili” ziyafumaneka namhlanje, ukuze “ngentuthuzelo yeZibhalo sibe nethemba”!
Ngenxa yezo zizathu ke, asizami kujonga yonke ingxelo eseBhayibhileni ukuba ifuzisela ntoni. Kunoko, ngoku iincwadi zethu zithetha kakhulu ngezinto ezibalulekileyo esinokuzifunda eZibhalweni.


text:
Funa UBukumkani, Kungekhona Izinto
“Qhubekani nifuna ubukumkani [bukaThixo], yaye ezi zinto ziya kongezelelwa kuni.”—LUKA 12:31.
IINGOMA: 40, 98
1. Yintoni umahluko phakathi kwento esiyidingayo nento esiyifunayo?
KUDLA ngokuthiwa zimbalwa izinto azidingayo umntu, kodwa ezo azifunayo azipheli. Kubonakala ngathi abaninzi abawazi umahluko phakathi kwezinto eziphathekayo abazidingayo nabazifunayo. Yintoni ke umahluko? Into “oyidingayo” yinto omele nakanjani na ube nayo kuba ubomi bakho buxhomekeke kuyo. Ukutya, impahla nekhusi—ezi zizinto esizidingayo. Into “oyifunayo” yinto obungathanda ukuba nayo, kodwa eneneni ubomi bakho abuxhomekekanga kuyo.
2. Ziziphi ezinye zezinto abantu abazifunayo?
2 Izinto abantu abazifunayo zisenokwahluka kakhulu, ngokwendawo abahlala kuyo. Kumazwe asakhulayo, abantu abaninzi basenokufuna nje ukuba nemali eyaneleyo yokuthenga iselfowuni, isithuthuthu, okanye isiqwenga somhlaba. Abo bahlala kumazwe afumileyo, basenokufuna impahla kanokutsho, ipomakazi lendlu, okanye umnyobo wemoto. Kodwa ke, nantsi ingozi—sisenokubanjiswa ngumgibe wokuthanda izinto eziphathekayo, sihlale sifuna izinto ezingakumbi, enoba siyazidinga okanye asizidingi, enoba siyakwazi ukuzifikelela okanye asikwazi.
WULUMKELE UMGIBE WOKUTHANDA IZINTO EZIPHATHEKAYO
3. Kuthetha ukuthini ukuthanda izinto eziphathekayo?
3 Kuthetha ukuthini ukuthanda izinto eziphathekayo? Kukuthi phithi zizinto eziphathekayo kunezinto zokomoya. Ukuthanda izinto eziphathekayo kubonwa ngeminqweno yomntu, usukelo lwakhe nezinto ezibalulekileyo kuye. Kusenza sifune ukuwanqa izinto eziphathekayo ezininzi. Umntu othanda izinto eziphathekayo usenokungabi namali ininzi okanye athenge izinto ezinexabiso eliphezulu. Kwanabantu abangamahlwempu basenokuba ngamaxhoba okuthanda izinto eziphathekayo baze bayeke ukufuna kuqala uBukumkani.—Heb. 13:5.
4. USathana uyisebenzisa njani ‘inkanuko yamehlo’?
4 USathana usebenzisa ezorhwebo ukusenza sikholelwe ukuba simele sibe nezinto eziphathekayo esingazidingiyo ukuze sonwabe ebomini. Ulichule ekuvuseleleni ‘inkanuko yamehlo.’ (1 Yoh. 2:15-17; Gen. 3:6; IMize. 27:20) Ihlabathi lenza zonke iintlobo zezinto eziphathekayo, ukususela kwezona zibalaseleyo ukusa kwezona zibubudenge, ibe ezinye zazo zinomtsalane. Ngaba wakha wathenga into, hayi kuba uyidinga, kodwa kuba nje isuke yanomtsalane emehlweni xa ubuyibona kwezentengiso okanye evenkileni? Ngaba uye ekuhambeni kwexesha wafumanisa ukuba unokuphila ngaphandle kwayo? Izinto ezingabalulekanga ezinjalo zibenza nzima ubomi bethu yaye ziyasixakekisa. Zisenokusiphazamisa kwizinto ezakha ukholo esiqhele ukuzenza, njengokufunda iBhayibhile, ukuya rhoqo entsimini, ukulungiselela nokuya ezintlanganisweni. Khumbula ukuba umpostile uYohane walumkisa wathi: “Ihlabathi liyadlula nenkanuko yalo.”
5. Yintoni enokwenzeka kwabo basebenzisa amandla abo ekuwanqeni izinto eziphathekayo?
5 USathana ufuna sikhonze uButyebi kunokukhonza uYehova. (Mat. 6:24) Abo basebenzisa amandla abo ekuwanqeni izinto eziphathekayo bagqibela sebephila ubomi obungenanjongo, kuba ekuphela kwento abayixhalabeleyo kukwanelisa iminqweno yabo. Okubi nangakumbi kukuba, ukholo lwabo luba buthathaka yaye bahlala bedandathekile. (1 Tim. 6:9, 10; ISityhi. 3:17) UYesu wakuchaza kakuhle oku kumzekeliso wakhe womhlwayeli. Wathi xa inyaniso engoBukumkani ‘ihlwayelwa phakathi kwameva, iminqweno yezinye izinto iyangenelela, iliminxe ilizwi, lize lingabi nasiqhamo.’—Marko 4:14, 18, 19.
6. Yintoni esiyifundayo kuBharuki?
6 Khawucinge ngoBharuki, unobhala womprofeti uYeremiya. Xa kwakusondela ixesha lokuba iYerusalem itshatyalaliswe, uBharuki waqalisa ‘ukuzifunela izinto ezinkulu’—izinto ezingenaxabiso. Kodwa ekuphela kwento awayefanele azikhathaze ngayo yileyo uYehova wayemthembise yona, esithi: “Ndiza kukunika umphefumlo wakho.” (Yer. 45:1-5) Ngokuqinisekileyo uThixo wayengazukusindisa izinto eziphathekayo zakhe nabani na kweso sixeko xa sitshatyalaliswa. (Yer. 20:5) Njengoko sisondela ekupheleni kwale nkqubo yezinto, ngoku asiloxesha lokuzifumbela izinto eziphathekayo. Asimele silindele ukuba izinto esinazo ziza kusinda kunye nathi kwimbandezelo enkulu, enoba sizithanda okanye sizixabise kangakanani na.—IMize. 11:4; Mat. 24:21, 22; Luka 12:15.
7. Yintoni esiza kuthetha ngayo ngoku, yaye ngoba?
7 UYesu wasinika icebiso elisemagqabini lendlela esinokufumana ngayo izinto esizidingayo ebomini, singakhange side sithande izinto eziphathekayo okanye sizixhalabise ngokungeyomfuneko. Wathetha ngale nto kwiNtshumayelo yaseNtabeni. (Mat. 6:19-21) Makhe sihlolisise oko wakuthethayo kuMateyu 6:25-34. Oko kumele kusenze ‘siqhubeke sifuna uBukumkani,’ kungekhona izinto.—Luka 12:31.
UYEHOVA UYASINIKA IZINTO ESIZIDINGAYO
8, 9. (a) Kutheni singamele sizixhalabise ngokugqithiseleyo ngezinto esizidingayo? (b) Yintoni awayeyazi uYesu ngabantu nangezinto abazidingayo?
8 Funda uMateyu 6:25. UYesu waxelela abo babemphulaphule ukuba ‘bayeke ukuxhalabela imiphefumlo yabo.’ Babezixhalabisa ngezinto ezingenamsebenzi. UYesu wathi mabakuyeke oko—ibe wayenesizathu esihle sokutsho. Ukuxhalaba ngokungeyomfuneko, kwanangezinto ezibalulekileyo, kunokumphazamisa umntu, kumenze anganikeli ngqalelo kukholo lwakhe. UYesu wayebakhathalele abafundi bakhe, kangangokuba wabalumkisa izihlandlo ezine ngale ngozi kwintshumayelo yakhe.—Mat. 6:27, 28, 31, 34.
9 Kwakutheni ukuze uYesu athi masingazixhalabisi ngento yokutya, yokusela, okanye yokunxiba? Azibalulekanga na ezo zinto ebomini? Ngokuqinisekileyo zibalulekile! Asiyi kuxhalaba na ngokuzenzekelayo xa singenayo indlela yokuzifumana ezi zinto? Kakade siya kuxhalaba, ibe noYesu wayeyazi loo nto. Wayezazi kakuhle izinto abantu abazidingayo imihla ngemihla. Ngaphezu koko, wayezazi iimeko ezinzima ezaziza kuthwaxa abafundi bakhe kwiinkulungwane ezizayo ebudeni ‘bemihla yokugqibela, enamaxesha amanqam ekunzima ukujamelana nawo.’ (2 Tim. 3:1) Ezo meko zinzima ziquka ukungaphangeli, ukunyuka kwamaxabiso, ukunqongophala kokutya nokuhlwempuzeka okuthwaxa abantu abaninzi. Nangona kunjalo, uYesu wayeqonda nokuba ‘umphefumlo ubaluleke ngaphezu kokutya, nomzimba kunesinxibo.’
10. Xa uYesu wayefundisa abalandeli bakhe indlela yokuthandaza, wathi yintoni eyona nto imele ibaluleke ebomini babo?
10 Ekuqaleni kwentshumayelo yakhe, uYesu wafundisa abo babephulaphule ukuba bathandaze kuBawo wabo osemazulwini, bacele abanike izinto abazidingayo, bathi: “Siphe namhlanje isonka sethu sale mini.” (Mat. 6:11) Okanye, njengoko watshoyo kamva, babesenokuthi: “Siphe isonka sethu sale mini ngokwemfuneko yemini le.” (Luka 11:3) Kodwa oko akuthethi kuthi simele sihlale sicinga ngezinto eziphathekayo. Kwakuloo mthandazo, uYesu wathi mabaqale bathandazele ukufika koBukumkani bukaThixo. (Mat. 6:10; Luka 11:2) Ukuze bangaxhalabi, uYesu wabachazela indlela ebalaseleyo uYehova ayinyamekela ngayo indalo yakhe.
11, 12. Sifunda ntoni kwindlela uYehova azinyamekela ngayo iintaka zezulu? (Jonga umfanekiso osekuqaleni.)
11 Funda uMateyu 6:26. Simele ‘siqwalasele ngenyameko iintaka zezulu.’ Nangona zincinane, zitya ukutya okuninzi kakhulu, okuquka iziqhamo, iimbewu, izinambuzane nemibungu. Ngokomlinganiselo, zitya ngaphezulu gqitha kunathi. Kodwa azilimi ukuze zifumane ukutya. UYehova uzinika yonke into eziyidingayo. (INdu. 147:9) Kakade ke, akafaki kutya emilonyeni yazo! Ukutya kona kukhona kuninzi, qha kufuneka zona ziye kukufuna.
12 UYesu wayeyigqala njengento engenakwenzeka into yokuba uYise ondle iintaka kodwa angabaniki abantu izinto abazidingayo. [1] (1 Pet. 5:6, 7) Akayi kufaka kutya emilonyeni yethu, kodwa usenokuyisikelela imigudu yokulima ukutya esikudingayo okanye eyokufumana imali yokuthenga izinto esizidingayo zemihla ngemihla. Kwezinye iimeko, usenokusebenzisa abanye abantu ukuba babelane nathi ngezinto abanazo. Nangona uYesu engazange athethe ngokulungiselelwa kweentaka zezulu indawo yokuhlala, uYehova uzinike ithuku lemvelo, ubuchule kunye nezixhobo zokuzakhela iindlwane. Ngoko nathi uYehova angasinceda sifumane iindawo ezifanelekileyo esinokuhlala kuzo neentsapho zethu.
13. Yintoni engqina ukuba sibaluleke ngaphezu kweentaka zezulu?
13 UYesu wababuza wathi abo babemphulaphule: “Anixabisekanga ngaphezu [kweentaka zezulu] na?” Ngokungathandabuzekiyo, uYesu wayecinga ngokuba kungekudala wayeza kuncama ubomi bakhe ngenxa yoluntu. (Thelekisa uLuka 12:6, 7.) UYesu wayengazukufela nasiphi na esinye isidalwa esiphilayo. Akazange afele iintaka zezulu, kodwa wafela thina ukuze sikwazi ukuphila ngonaphakade.—Mat. 20:28.
14. Kutheni kungeloncedo nje ukuxhalaba?
14 Funda uMateyu 6:27. Kwakutheni ke ukuze uYesu athi, umntu ozixhalabisayo akanako ukongeza nekubhite le kubomi bakhe? Kuba ukuzixhalabisa okungeyomfuneko ngezinto esizidingayo zemihla ngemihla, akuyi kusinceda siphile ubomi obude. Kunoko, ukuxhalaba ngokugqithiseleyo kusenokubenza bufutshane ubomi bethu.
15, 16. (a) Yintoni esiyifundayo kwindlela uYehova azinyamekela ngayo iinyibiba zasendle? (Jonga umfanekiso osekuqaleni.) (b) Yiyiphi imibuzo esisenokuzibuza yona, yaye ngoba?
15 Funda uMateyu 6:28-30. Akukho mntu ungafuniyo ukuba nempahla entle, ingakumbi xa esiya entsimini, okanye ezintlanganisweni nasezindibanweni. Nakuba kunjalo, ngaba simele ‘sixhalabele isinxibo’? Kwakhona uYesu utsalel’ ingqalelo yethu kumsebenzi wezandla zikaYehova. Kule imeko, sinokufunda lukhulu kwindlela ezibukeka ngayo ‘iinyibiba zasendle.’ UYesu usenokuba wayecinga ngeentyatyambo ezintle ezahlukahlukeneyo ezifana neenyibiba. Ezi ntyatyambo azenzi malaphu, yaye azithungi ukuze zinxibe. Kodwa xa zidubule zinobuhle obuthi ndijonge! Kaloku, “kwanoSolomon kulo lonke uzuko lwakhe wayengavathiswanga nanjenganye yazo”!
16 Nantsi eyona ngongoma kaYesu: “Ukuba, ke, uThixo wenjenjalo ukwambesa utyani basendle . . . , akayi kugqithisa na ukunambesa, nina nilukholo luncinane?” Ngokuqinisekileyo! Kodwa ke, abafundi bakaYesu babesilela ngandlel’ ithile elukholweni. (Mat. 8:26; 14:31; 16:8; 17:20) Babemele babe nokholo olomelele ngakumbi yaye bathembele ngakumbi ngoYehova. Kuthekani ngathi? Siyikholelwa kangakanani into yokuba uYehova unomnqweno kunye namandla okusinyamekela?
17. Yintoni enokonakalisa ubuhlobo bethu noYehova?
17 Funda uMateyu 6:31, 32. Asimele sixelise abantu ‘beentlanga,’ abangenalo ukholo lokwenene kuBawo wasezulwini oluthando, obanyamekelayo abo babeka izilangazelelo zoBukumkani kuqala ebomini babo. Ukuzama ukuqokelela zonke ‘izinto iintlanga ezizisukela ngentumekelelo’ kuya kubonakalisa ubuhlobo bethu noYehova. Kunoko, simele siqiniseke ukuba xa sibeka izinto ezakha ukholo kwindawo yokuqala ebomini bethu, uYehova akayi kusibandeza oko kulungileyo. ‘Uzinikelo lwethu lobuthixo’ lumele lusenze saneliseke ‘sisixhaso nesambatho.’—1 Tim. 6:6-8.
NGABA UBUKUMKANI BUKATHIXO BUKWINDAWO YOKUQALA EBOMINI BAKHO?
18. Yintoni uYehova ayaziyo ngaye ngamnye wethu, ibe yintoni aza kusenzela yona?
18 Funda uMateyu 6:33. Abafundi bakaKristu bamele ngalo lonke ixesha babeke uBukumkani kwindawo yokuqala ebomini babo. Xa sisenza oko, “zonke ezinye izinto ziya kongezelelwa” kuthi, kanye njengoko uYesu watshoyo. Kutheni sisitsho nje? Wachaza wathi kwivesi engaphambili: “UYihlo osemazulwini uyazi ukuba ziyimfuneko kuni zonke ezi zinto,” oko kukuthi, izinto esizidingayo ebomini. UYehova ubona kusengaphambili xa siza kudinga ukutya, impahla okanye ikhusi, nkqu nangaphambi kokuba thina sikuqonde oko. (Fil. 4:19) Uyazi nokuba yiyiphi impahla yethu eza kuguga kungekudala. Uyazi ukuba kukuphi ukutya okunesondlo esikudingayo, kunye nendawo yokuhlala efanelekileyo enokulingana intsapho yethu. UYehova uya kuqinisekisa ukuba siyakufumana oko sikudinga ngokwenene.
19. Kutheni singamele sizikhathaze ngoko kusenokwenzeka kwixesha elizayo?
19 Funda uMateyu 6:34. Phawula ukuba uYesu utsho okwesibini ukuthi: ‘Musani ukuxhalaba.’ Ufuna sijongane namaxhala osuku olunye ngexesha—siqinisekile ukuba uYehova uza kusinceda. Ukuba umntu uzixhalabisa ngokungeyomfuneko ngoko kusenokwenzeka kwixesha elizayo, usenokuzama ukuthembela ngesiqu sakhe kunokuthembela ngoThixo, ibe oko kunokubonakalisa ubuhlobo bakhe noYehova.—IMize. 3:5, 6; Fil. 4:6, 7.
FUNA UBUKUMKANI KUQALA, UYEHOVA UYA KUKUNIKA OKUNYE
20. (a) Ziziphi iindlela onokumkhonza ngazo ngakumbi uYehova? (b) Yintoni onokuyenza ukuze uphile ubomi obulula?
20 Kulilize ukusukelana nezinto eziphathekayo endaweni yokufuna uBukumkani kuqala. Sifanele sisukele izinto ezakha ukholo. Ngokomzekelo, ngaba unokufudukela kwibandla elidinga abavakalisi boBukumkani abangakumbi? Ngaba ungakwazi ukuba nguvulindlela? Ukuba unguvulindlela, ngaba ukhe wacinga ngokufaka isicelo sokuya kwiSikolo Sabavangeli BoBukumkani? Ngaba unokuncedisa eBheteli okanye kwiofisi yokuguqulela? Ngaba unokuncedisa kwiSebe Lasekuhlaleni Lokwakha Nelenza Iiplani, okanye uncedise ekwakhiweni kweeHolo zoBukumkani? Cinga ngendlela onokubenza lula ngayo ubomi bakho ukuze uchithe ixesha elingakumbi usebenzela uBukumkani. Cela uYehova akuncede usebenzise amacebiso akwibhokisi ethi “ Indlela Yokubenza Lula Ubomi Bakho,” uze uqalise ukuthabatha amanyathelo afunekayo ukuze ufikelele usukelo lwakho.
21. Yintoni eza kukunceda usondele ngakumbi kuYehova?
21 UYesu wasifundisa ukuba sifune uBukumkani, kungekhona izinto, ibe wayefanele. Kaloku, oko kuya kusinceda singazixhalabisi ngezinto esizidingayo. Sisondela ngakumbi kuYehova xa sithembela ngaye, yaye singazami ukuthenga yonk’ into ekweli hlabathi, kwanokuba sinayo imali yokuyithenga. Ukubenza lula ubomi bethu ngoku, kuza kusinceda sifumane ‘ubomi benene’ obuzayo.—1 Tim. 6:19.
^ [1] (isiqendu 12) Ukuze usiqonde isizathu sokuba maxa wambi uYehova esenokumyeka umKristu angabi nakutya kwaneleyo, jonga “Imibuzo Evela Kubafundi” kwiMboniselo kaSeptemba 15, 2014, iphe. 22.


text:
UVUKANI! MATSHI 2015
Ngaba Ukhona UThixo? Kutheni Umele Uyihoye Nje Loo Nto?
Impendulo yalo mbuzo ingakumangaza.
Ngaba Ukhona UThixo? Kutheni Umele Uyihoye Nje Loo Nto?
Ingasinceda na impendulo yombuzo abantu abaninzi abathi unzima okanye awubalulekanga?
Makhe Sithethe NgeAfrika
Ukungachazwa kokunyoba kuyafana nokubulawa kwemikhombe.
Abantu Basebukhweni
La macebiso mathathu anganinceda nilungise iingxaki zasebukhweni ukuze zingangeni emtshatweni wenu.
Imiyalelo Eyahlula Ihlabathi Phakathi
Kutheni nje iBrazil ikukuphela kwelizwe elisebenzisa isiPhuthukezi eAmerica?
Ilanga Nomoya—Izibulala Ntsholongwane Zemvelo?
Oososayensi bakutshanje baye bangqina oko kwathethwa kwiminyaka ye-1800.
Ukungcakaza
Lulonwabo Olungenabungozi?
Ummangaliso Weendlebe Zenundu
Ngeendletyana zayo iyakwazi ukwenza izinto ezingenakwenziwa zezinye izilwanyana.
Izinto Ezingakumbi Ezifumaneka Kwi-intanethi
Oko Kuthethwa Ngoontanga Bakho Ngezimbo Ezibonisa Ukuba Umntu Ufuna Ukulala Nawe
Funda ngoko bakuthethayo abantu abahlanu abasebatsha ngezi zimbo, nento omele uyenze ukuba ulixhoba lazo.
Coceka
UYehova uzibeka ngeendawo zazo izinto. Funda indlela ongaziqoqosha ngayo ezakho izinto!


text:
INQAKU ELINGUMXHOLO:NGABA SITHENGA KAKHULU?
Kutheni Sithenga?
Kuphando oluye lwapapashwa ngowama-2012, kuye kwafunyaniswa ukuba isiqingatha sabantu ekuthethwe nabo bayavuma ukuba bakhe bathenge izinto abangazidingiyo. Inkoliso yaba bantu ibona ngathi abantu bathenga kakhulu. Siyavakala isizathu sokuba aba bantu baxhalabe. Abathengi abaninzi bantyumpantyumpeka ematyaleni abangakwaziyo ukuwahlawula. Iingcali zithi ukuthenga yonke into le kunokusenza sixinezeleke size singonwabi! Ukuba kunjalo, kutheni sithenga kangaka?
INGXAKI yokuqala kukuba oosomashishini basingxixha ngezibhengezo zeentengiso. Yintoni injongo yabo? Kukusenza sicinge ukuba soze sikwazi ukuphila ngaphandle kwezinto esizibawelayo. Oosomashishini bayazi ukuba abantu abaninzi abaqali bacinge ngaphambi kokuba bathenge. Ngoko baye baqiniseke ukuba iintengiso zenziwa zibe nomtsalane, ize naloo nto ithengiswayo ibekwe evenkileni kwindawo nangendlela ethi “ndijonge.”
Incwadi ethi Why People Buy Things They Don’t Need ithi: “Xa umntu efuna ukuthenga into ethile, uba nomfanekiso-ngqondweni wakhe eyikhangela, azibone eyifumana yaye ekugqibeleni isiba yeyakhe.” Ezinye iingcali zithi abanye abantu baba nemincili de babe ngathi bayaphupha xa bethenga. Ingcali yezentengiso uJim Pooler uyicacisa ngolu hlobo le nto: “Kufuneka usomashishini alibone emanzini ixhoba elinxile kukuthenga, aze aqiniseke ukuba uyalosela.”
Ungazikhusela njani ukuze ungabi lixhoba lezentengiso? Cingisisa ngaphambi kokuba uthenge uze uzibuze ukuba iyinyani kangakanani le nto iboniswe kule ntengiso.
ISITHEMBISO: “Le Nto Iza Kubuphucula Ubomi Bakho”
Sonke siyafuna ukuphila ubomi obubhetele. Iintengiso zisintlitha zisintlithile ngesithembiso sokuba, “thenga nje wena le nto—yonke iminqweno yakho iya kuzaliseka”—enoba yeyempilo ebhetele, ukhuseleko, ukukhululeka kumaxhala nokuba nobuhlobo obuhle nabanye.
NANTSI INYANISO:
Xa sinezinto ezininzi, namaxhala ethu ayanda. Xa unezinto ezininzi kufuneka ube nexesha kunye nemali engakumbi ukuze ukwazi ukuzisebenzisa nokuzilondoloza. Abanye bade bagule kuba becinga ngamatyala abanawo, yaye ababi nalo ixesha labahlobo nentsapho.
Ivesi yeBhayibhile: “Kwanaxa umntu enentabalala ubomi bakhe abuphumi kwizinto anazo.”—Luka 12:15.
ISITHEMBISO: “Uza Kuba Ngumntu Ebantwini”
Bambalwa abantu abanokuvuma ukuba bathenga izinto kuba befuna ukunconywa ngabanye. Kodwa ke, uJim Pooler uphinda athi: “Xa abantu bethenga izinto, amaxesha amaninzi sukuba bekhuphisana nabahlobo, abamelwane, okanye abantu abasebenza nabo.” Ngenxa yesi sizathu, iintengiso zidla ngokubonisa oosaziwayo besitya okanye besebenzisa loo nto ithengiswayo. Ngamanye amazwi, bathi kuwe: “Inganguwe lo!”
NANTSI INYANISO:
Soze wonwabe ukuba usoloko uzithelekisa nabanye. Uthi wakufumana le, ufune leya!
Ivesi yeBhayibhile: “Umthandi nje wesilivere akayi kwaneliswa yisilivere.”—INtshumayeli 5:10.
ISITHEMBISO: “Uza Kubabonisa Ukuba Ungubani”
Incwadi ethi Shiny Objects ithi: “Enye yeendlela zokubonisa abanye ukuba singoobani (okanye sifuna ukuba ngoobani) kungezinto esinazo nendlela esiqhayisa ngayo ngazo.” Abathengisi bayiqonda kakuhle le nto yaye badla ngokunxulumanisa izinto abazithengisayo kunye nohlobo oluthile lwabantu okanye ubomi.
Uzazi ungumntu onjani yaye ufuna abanye bakujonge njani? Ngaba ufuna ukwaziwa njengomntu oyazi kakuhle ifashoni? Umthandi wezemidlalo? Enoba ufuna abanye bathini ngawe, ezentengiso zikuthembisa ukuba xa uthenga into ethile uza kuba yiloo nto ufuna ukuba yiyo.
NANTSI INYANISO:
Ayikho into ethengiswayo enokusitshintsha okanye isenze sibe neempawu ezintle, ezinjengokunyaniseka nokuthembeka.
Ivesi yeBhayibhile: ‘Ukuhomba kwenu makungabi . . . kokokufakwa kwezihombo zegolide okanye ukunxitywa kwezambatho zangaphezulu, kodwa makube kokomntu ofihlakeleyo wentliziyo.’—1 Petros 3:3, 4.
Xa sinezinto ezininzi namaxhala ethu ayanda


text:
IMBONISELO NO. 2 2017
Uza Kusamkela Isipho Esikhulu SikaThixo?
UCINGA NTONI?
Sesiphi esona sipho sikhulu esisinikwe nguThixo?
IBhayibhile ithi: “UThixo walithanda kakhulu ihlabathi kangangokuba wanikela ngoNyana wakhe okuphela kwamzeleyo.”—Yohane 3:16.
Le Mboniselo ichaza isizathu sokuba uThixo athumele uYesu emhlabeni ukuze asifele nangendlela esinokubonisa ngayo ukuba siyasixabisa eso sipho.
Isipho Esingafaniyo Nezinye
IBhayibhile ichaza isipho esingenakulinganiswa nanto, esinokubanika ubomi obungunaphakade abo basifumanayo. Ngaba singakho isipho esikhulu kakhulu?
Isipho Esikhulu SikaThixo
—Kutheni Sixabisekile?
Ziintoni ezibangela isipho sixabiseke kakhulu kunezinye? Ukucinga ngezi zinto kungasinceda siyixabise kakhulu intlawulelo.
Uza Kwenza Ntoni Ngesipho Esikhulu SikaThixo?
Uthando lukaKristu lusinyanzela ukuba senze ntoni?
Ngaba Abashumayeli AbangamaKristu Kufuneka Bangatshati?
Ezinye iinkonzo zifuna iinkokeli okanye abefundisi bazo bangatshati. Izibhalo zifundisa ntoni ngale nto?
Ukuphuma Kubukhoboka
—Kudala Nangoku
Kumaxesha okubhalwa kweBhayibhile, abantu bakaThixo baphuma kubukhoboka. Okubuhlungu kukuba, izigidi zabantu zisesentlungwini yokuphathwa kakubi.
Vuyela Iinzuzo Zokupha
Ukupha kunceda wena nabanye. Kubangela ukuba nisebenzisane nize nibe ngabahlobo. Ungaba nguye njani umphi ochwayitileyo?
Ithini IBhayibhile?
IBhayibhile ithi, ‘imihla yokugqibela’ iza kuba ‘ngamaxesha amanqam ekunzima ukujamelana nawo.’ Ngaba la maxesha ngala siphila kuwo?
Izinto Ezingakumbi Ezifumaneka Kwi-intanethi
Ukuzincama KukaYesu Kuyiyo Njani “Intlawulelo Kwabaninzi”?
Intlawulelo isenza sikhululeke njani esonweni ?


text:
UBUTYEBI OBUPHUMA ELIZWINI LIKATHIXO | ISAYA 17–23
Ukulisebenzisa Kakubi Igunya Kuya Kukubangela Uphulukane Nalo
UShebhena wayeligosa “phezu kwayo okanye eliphethe indlu,” mhlawumbi indlu kaKumkani uHezekiya. Wayekwisigxina esingaphantsi kancinane kwesikakumkani, kwaye kwakulindelwe okukhulu kuye.
UShebhena ngewayebancedile abantu bakaYehova
Wazifunela uzuko
UYehova wabeka uEliyakim esikhundleni sikaShebhena
UEliyakim wanikwa ‘isitshixo sendlu kaDavide,’ esasimela igunya okanye amandla
Khawucinge ngoku: UShebhena wayenokulisebenzisa njani igunya ukuze ancede abanye abantu?


text:
IMBONISELO (YOKUFUNDISA) NOVEMBA 2013
Sinokubonisa njani ukuba siyawuxabisa umonde anawo uThixo njengoko silinde ukuba aphelise le nkqubo ingendawo? UYehova noYesu bawalusa njani umhlambi olapha emhlabeni namhlanje?
‘Kuphapheleni Ukuthandaza’
Kutheni amaKristu okwenene emele athandaze ngokuqhubekayo? Ngubani oncedakalayo xa uthandazela abanye?
Oko Sinokukwenza Ukuze Sinyamekele Abanye
Funda indlela iminikelo eyenziwa kumsebenzi owenziwa ehlabathini lonke ngamaNgqina kaYehova enceda ngayo ukuze kuncedwe abantu abasweleyo ngokwenyama nangokomoya.
Sinokuhlala Njani ‘Sinesimo Sengqondo Sokulinda’?
Ziziphi iziganeko eziza kubonisa isiphelo sale nkqubo yezinto? Singabonisa njani ukuba sinombulelo ngokuba nomonde kukaThixo?
Iyeza Lakhe Kukukhonza UThixo!
UOnesmus wazalwana enesifo samathambo. Zimncede njani izithembiso zikaThixo eziseBhayibhileni?
Abalusi Abasixhenxe Neendwalutho Ezisibhozo
—Oko Sikufundayo Ngabo
UHezekiya, uIsaya, uMika neenkosana zaseYerusalem baba ngabo njani abalusi abalungileyo? Ngoobani namhlanje abafanekiselwa ngabalusi abasixhenxe neendwalutho ezisibhozo?
Bathobeleni Abalusi BakaYehova
Abaveleli abangamaKristu bamiselwe ngumoya oyingcwele ukuze baluse ibandla likaThixo. Kutheni izimvu zimele zibaphulaphule?
Balusi, Xelisani Abona Balusi Bakhulu
Abalusi banokulinceda njani ilungu lebandla ekufuneka lomeleze ulwalamano lwalo noYehova? Abadala banokumxelisa njani “umalusi omkhulu,” uYesu Kristu?
“Ndandifana Nofudo, Lona Luhamba Nendlu Yalo”
Ngasekupheleni ko-1929, uqoqosho lwehlabathi lwawa kwaza oko kwaphumela kwiGreat Depression. Yintoni eyanceda oovulindlela bamelana naloo maxesha anzima?


text:
Umcimi Womlilo Ongekho Msebenzini Usindis’ Ubomi
NgeCawa, ngoJanuwari 5, 2014, uSerge Gerardin wathi ekhwele ibhasi esiya endibanweni yamaNgqina kaYehova wabona ingozi yemoto emanyumnyezi kufutshane naseParis, eFransi. Ubalisa athi: “Kukho imoto eye yabetheka kudonga olusecaleni kweblorho, ithe yakubetheka yabhabh’ emoyeni yavutha ngumlilo yaza yalala ngomqolo.”
USerge uneminyaka engaphezu kweyi-40 engumcimi-mlilo, yaye yakhawuleza yabonakala loo nto kuba wanceda ngoko nangoko. Ebalisa uthi: “Nangona ibhasi endandiyikhwele yayisiya kweliny’ icala, ndacela umqhubi ukuba amise, ndabaleka ndaya ngakule moto yayivuth’ amadangatye.” USerge weva abantu bekhwaza besithi “Ndincede! Ndincede!” Uthi: “Ndandinxibe ibhatyi neqhina, ndingenazo iimpahla zokuzikhusela. Kodwa ndathi ndakuva abantu bekhalel’ uncedo, ndaqonda ukuba ndimele ndenze okuthile!”
USerge wayijikeleza le moto waza wafumana omnye umfo othuke kanobom kodwa wamnceda wamsa kwindawo ekhuselekileyo. USerge uthi: “Lo mfo wathi kukho abanye abantu ababini kule moto. Kwakusele kumise iimoto eziliqela ngeli xesha, kodwa ngenxa yobushushu obunganyamezelekiyo namadangatye ayingozi, abantu babengakwazi ukunceda.”
Abaqhubi beelori beza nezicima-mlilo. USerge wabayalela ukuba bacime njani yaye okwethutyana imililo yacima. Kubonakala ukuba umqhubi wale moto itshayisileyo uye wacinezeleka phantsi kwayo. Ngoko uSerge nabanye ababekho bazama ukuyiphakamisa loo moto baza bamkhupha.
USerge uthi: “Sathi sisajongile, waphind’ umlilo wee dwangu!” Ingxaki eyayikho kukuba, kwakukho umntu owayengaphakathi kule moto. Kwafika omnye umfo ongumcimi-mlilo, naye engekho semsebenzini kodwa ezihambela ngesithuthuthu sakhe. USerge uqhubeka nebali: “Ndathi le moto iza kudubula, ngoko nangoko sayitsala ngengalo le ndoda.” Kwisithuba esingaphantsi komzuzu emva koko, imoto yadubula nyhani.
Ethubeni kwafika abacimi bomlilo nabezonyango, banceda amaxhoba bacima nomlilo. NoSerge wancedwa kumanxeba nakukutsha kwezandla zakhe. Njengoko ebuyela kwibhasi ebeyikhwele, kweza abantu baza bambulela.
USerge uvuyiswa yinto yokuba eye wakwazi ukunceda. Uthi: “Ndaziva ndinyanzelekile phambi koYehova, uThixo wam ukuba ndisindise ubomi babo bantu. Ndiziva ndanelisekile kuba ndiye ndabanceda.”
Funda Okungakumbi
Xa Kukho Intlekele, Uthando Lusiqhubela Esenzweni
Kumazwe amaninzi, amaNgqina kaYehova anikela uncedo olufunekayo.